title: Ruben Lagus

text:
Mannerheim-ristin ritari Lagus palasi takaisin 1. jääkäriprikaatin komentajaksi ja johdatti prikaatinsa hyökkäykseen Tuulosjoelta Syvärille ja edelleen Petroskoihin. Laguksen komentama jääkäriprikaati vahvennettiin myöhemmin jalkaväkirykmentillä ja sitä ruvettiin kutsumaan sen jälkeen nimellä Osasto Lagus. Laguksen suorittaman Petroskoin valtauksen jälkeen Mannerheim muisti häntä ylentämällä hänet kenraalimajuriksi 3. lokakuuta 1941. Jatkosodan ensimmäisessä vaiheessa Lagus otti osaa taisteluihin Syvärillä, Petroskoissa, Karhumäessä ja Poventsassa.
Asemasotavaiheen aikana Lagus siirrettiin kesäkuussa vuonna 1942 vasta perustetun Panssaridivisioonan komentajaksi. Hän toimi myös lyhyen ajan VI armeijakunnan komentajan viransijaisena vuonna 1943. Laguksen Panssaridivisioona joutui tositoimiin oikeastaan vasta Kannaksen suurhyökkäyksen alettua kesällä 1944. Hän johdatti joukkonsa ratkaisutaisteluihin Polviselässä, Kuuterselässä, Talissa ja Vuosalmella, missä tämä valiojoukko ei ollut enää entisellään, koska aikaisemmat taistelut olivat kuluttaneet sen loppuun.


title: Ruben Lagus

text: Laguksen sota ei päättynyt vielä jatkosodan päätyttyä vaan hänet komennettiin Panssaridivisioonansa kera Lapin sotaan missä hän toimi aina joulukuulle 1944 saakka osallistuen sotatoimiin Oulussa, Rovaniemellä ja Inarissa.


title: Ruben Lagus

text: Lagus toimi 2. Divisioonan komentajana vuoteen 1947 saakka, jolloin hän erosi vakinaisesta palveluksesta ja siirtyi toimitusjohtajaksi Lohjan Sato Oy:lle, missä hän työskenteli vuoteen 1959 saakka.


title: Ruben Lagus

text: Lagus toimi Kadettikoulun kunnianeuvoston jäsenenä vuonna 1931 ja varapuheenjohtajana vuosina 1932-1933.


title: Ruben Lagus

text: Ruben Lagus kuoli 15. heinäkuuta 1959. Hänet haudattiin Helsinkiin. Lohjalla on Laguksen pitkäaikaisen kodin pihassa panssariestekivestä tehty muistomerkki.


title: Murder, Inc.

text: Murder, Inc. (vapaasti käännettynä ”Murha Oy”) oli median antama nimi amerikkalaiselle palkkamurhiin erikoistuneelle rikollisjärjestölle, joka tappoi kymmenen vuoden aikana ainakin 700 ilmiantajaa, todistajaa ja ammattiyhdistysmiestä. Sitä (tai sen johtajistoa) kutsuttiin myös Syndikaatiksi. Monet järjestön menettelytavoista ovat jääneet rikollisjärjestöjen pysyviksi toimintatavoiksi.


title: Murder, Inc.

text: Murder, Inc. syntyi New Yorkissa 1930-luvun alussa, kun Lucky Lucianon liittolaiset Meyer Lansky ja Bugsy Siegel perustivat Murder Inc:in ”hoitamaan ongelmia”. Kyse oli alamaailman lakien valvomisesta eli esimerkiksi ilmiantajien rankaisemisesta. Myöhemmin Lansky ja Siegel siirtyivät muihin liiketoimiin, mutta Murder Inc. jatkoi toimintaansa muiden alaisuudessa. Toiminnan sisältönä oli yksinkertaisesti palkkamurhaaminen: puhelinsoitto Murder Inc:ille riitti saamaan ei-toivotun henkilön pois päiviltä. Ruumiit piilotettiin esimerkiksi rakennustyömaille tai veden alle, niin että kaikkia murhia ei milloinkaan saatu selville. Kun poliisi aloitti järjestöä vastaan puhelinkuuntelun, siirryttiin tappopuheluissa kiertoilmaisuihin, joista ovat peräisin monet nykyajan palkkamurhaa tarkoittavat englannin kielen ilmaisut, kuten "hit" tai "contract".


title: Murder, Inc.

text: Järjestö oli vahvasti organisoitunut ja ylläpiti palkkamurhaajilleen jopa eräänlaista sosiaaliturvajärjestelmää. Poliisin hämääminen toimi aina samalla kaavalla: murhaajat tulivat kaukaisista kaupungeista ja olivat aikoja sitten poistuneet, kun poliisi pyrki etsimään johtolankoja paikallisesta alamaailmasta. Toiminta oli tarkasti organisoitua: ryhmillä oli tarkat alueensa, niiden tuli hyväksyttää murhat Syndikaatin johtajilla ja verityö toteutettiin vasta pitkän varjostuksen ja valmistelun jälkeen. Ryhmien keskinäiset murhaamiset oli ankarasti kielletty. Murder Inc. maksoi tappajille pohjapalkkaa, jonka lisäksi he saivat 1 000 – 5 000 dollaria jokaisesta murhasta. Heidän perheensä saivat myös rahakorvauksia, joka oli ikään kuin sosiaaliturvaa. Jos järjestön murhaaja jäi kiinni, järjestö lähetti parhaat asianajajansa heidän tuekseen oikeuteen.


title: Murder, Inc.

text: Murder Inc. tuhoutui 1940-luvun puoliväliin mennessä sen jäsenen Abe ”Kid Twist” Relesin ryhdyttyä ilmiantajaksi. Järjestö kosti tämän, sillä Reles ”putosi ikkunasta” 12. marraskuuta 1941 newyorkilaisessa hotellissa, vaikka hänellä oli poliisivartio. ”Lintu lauloi, mutta se ei osannut lentää,” järjestö totesi.


title: Ere Kokkonen

text: Erkki Olavi ”Ere” Kokkonen () oli suomalainen elokuvaohjaaja, käsikirjoittaja ja näyttelijä. Hän ohjasi kaikkiaan 33 elokuvaa vuosina 1966–2004. Hänet muistetaan erityisesti "Uuno Turhapuro" - ja "Vääpeli Körmy" -elokuvista sekä Arto Paasilinnan teosten filmatisoinneista.


title: Ere Kokkonen

text: Kokkonen teki tiivistä yhteistyötä Spede Pasasen kanssa 1960-luvulta aina tämän kuolemaan asti.


title: Ere Kokkonen

text: Ere Kokkonen oli Väinö ja Elna Kokkosen vanhin lapsi; perheeseen syntyi hänen jälkeensä vielä sisar Ulla. Kokkoset muuttivat Savonlinnan keskustasta Pääskylahteen Eren ollessa noin kahdeksanvuotias. Isä Väinö toimi talvet Wilh. Schaumanin vaneritehtaan verstaassa ja kesät konemestarina "Pehr Schauman" -hinaajassa, äiti Elna oli ompelija ja keittäjä.


title: Ere Kokkonen

text: Kokkonen oli lapsena ja nuorena innokas urheilija. Hän harrasti muun muassa jalkapalloa ja hiihtoa. Koulunkäynnin hän aloitti vuonna 1945 Puistokadun kansakoulussa. Savonlinnan poikalyseoon hän pääsi vuonna 1949 koulun 2536. oppilaana. Kouluaikana hän muun muassa perusti näytelmäkerhon ja soitti hetken rumpua teiniorkesterissa. Lyseossa hän jäi kerran luokalle, mutta valmistui ylioppilaaksi yhdeksän vuoden jälkeen vuonna 1958.


title: Ere Kokkonen

text: Kokkonen suoritti varusmiespalveluksensa Hämeenlinnassa. Vuonna 1959 hän oli Haminassa Reserviupseerikoulun kurssilla 96. Samana keväänä hän pyrki opiskelemaan ohjaajaksi Teatterikorkeakouluun, mutta karsiutui ainoana kolmen viimeisen hakijan joukosta. Syksyllä hän ilmoittautui Helsingin yliopiston matemaattis-luonnontieteelliseen tiedekuntaan lukemaan fysiikkaa. Opiskeluaikana hän osallistui Ylioppilasteatterin toimintaan ja aloitti syksyllä 1960 matematiikan opettajana Jokelan yhteiskoulussa. Samaan aikaan hän sai myös iltatyöpaikan Tesvision studio-ohjaajana. Kun Mainostelevisio haki lehti-ilmoituksella ohjaajaa, hän lähetti hakemuksensa ja sai paikan 15. kesäkuuta 1961.


title: Ere Kokkonen

text: Kokkonen toimi viihteen tekijänä Mainostelevisiossa ja Yleisradiossa vuodesta 1961 alkaen. MTV:n viihdepäällikkö hänestä tuli vuonna 1974. Filmituotanto Spede Pasanen -yhtiön tuotantopäälliköksi Kokkonen siirtyi vuonna 1983. Yleisradion Taideohjelmien päällikkönä hän työskenteli vuodesta 1991 vuoteen 1993.


title: Ere Kokkonen

text: Elokuvien lisäksi Kokkonen ohjasi televisiossa ja teatterissa sekä johti vuodesta 1995 alkaen omaa Komediateatteri Arenaansa, jossa hän tuotti ja ohjasi runsaasti poliittista ajankohtaissatiiria. Televisioteatteri-aikanaan 1960-luvulla hän teki myös vakavia draamoja.


title: Ere Kokkonen

text: Kokkonen perusti vuonna 1987 elokuvayhtiön Ere Kokkonen Oy. Hänelle myönnettiin vuonna 1999 elokuvaneuvoksen arvonimi ja palkittiin erikoistelviksellä vuonna 2002.


title: Ere Kokkonen

text: Kriitikot suhtautuivat Ere Kokkosen ohjauksiin lähinnä penseästi. Pisimmälle ennakkoasenteellisuuden vei elokuvaprofessori Sakari Toiviainen: ”En ole vielä nähnyt Spede-tuotannon uusinta elokuvaa, mutta huono sen täytyy olla.”


title: Ere Kokkonen

text: Tutkija Veijo Hietalan mukaan ”Spede on kaikkien tuottamiensa elokuvien varsinainen sielu, auteur, riippumatta siitä, mikä rooli hänellä on nimellisesti produktiossa ollut”. Ere Kokkonen kiisti tämän. Hänen mukaansa elokuvien lopputekstit kertovat luotettavasti siitä, kuka mistäkin tehtävästä on vastannut.


title: Ere Kokkonen

text: Ere Kokkonen oli intohimoinen golfin harrastaja ja toimi Suur-Helsingin Golf ry:n puheenjohtajana vuosina 1986–1992, jolloin hän esimerkiksi suunnitteli Lakiston golfkentän ja valvoi sen rakentamista.


title: Paavo Heininen

text: Paavo Johannes Heininen (s. 13. tammikuuta 1938 Helsinki) on suomalainen säveltäjä ja pianisti sekä Sibelius-Akatemian pitkäaikainen professori.


title: Paavo Heininen

text: Heininen opiskeli musiikkitiedettä Helsingin yliopistossa sekä pianonsoittoa ja sävellystä Sibelius-Akatemiassa. Sävellystä hänelle opettivat Aarre Merikanto, Einojuhani Rautavaara, Einar Englund ja Joonas Kokkonen. Suoritettuaan sävellysdiplomin vuonna 1960 hän jatkoi opintojaan Kölnissä ja New Yorkin arvostetussa Juilliard School of Musicissa.


title: Paavo Heininen

text: Heininen on ollut suomalaisen musiikin keskeisimpiä modernisteja. Hänen tuotantonsa jaetaan usein hieman pelkistäen kahteen tyylikauteen: dodekafoniseen (n. 1957–1975) ja jälkisarjalliseen (1976–). Heiniseen on alusta lähtien lyöty tietynlaista Suomen musiikin "kauhukakaran" leimaa. Monet hänen teoksensa ovat modernistisuutensa ja esitysteknisen haastavuutensa vuoksi saaneet odottaa kauankin ensiesityksiään. Tässä mielessä Heinisen kohtalotoverina voidaan pitää hänen opettajaansa Aarre Merikantoa.


title: Paavo Heininen

text: Paavo Heininen on toiminut sävellyksen opettajana Sibelius-Akatemiassa, ja on siten ollut mukana kasvattamassa merkittävää säveltäjäsukupolvea. Hänen oppilaisiinsa lukeutuvat muun muassa Magnus Lindberg, Kaija Saariaho ja Jouni Kaipainen.


title: Paavo Heininen

text: Heininen tunnetaan myös erinomaisena pianistina, ja hän on soittanut useiden pianoteostensa kantaesitykset. Pianosonaatin "Poesia squillante ed incandescente" ("Hehkuva ja helisevä runoelma") nimi tiivistää jotain Heinisen kirjoittamasta pianotyylistä.


title: Paavo Heininen

text: Heinistä voidaan pitää ensi sijassa orkesterisäveltäjänä. Hänen tuotantonsa keskeisiä teoksia ovat viisi sinfoniaa, neljä pianokonserttoa, konsertto alttosaksofonille ja orkesterille, viulukonsertto, sellokonsertto, "Adagio" ("konsertto orkesterille variaatioiden muodossa"), "Poesia squillante ed incandescente", jousikvintetto, "...tyttöjen kävely ruusulehdossa..." jousiorkesterille sekä oopperat "Silkkirumpu" ja "Veitsi".


title: Paavo Heininen

text: Heininen on säveltänyt lukuisia kamarimusiikki- ja sooloteoksia erilaisille kokoonpanoille, viime vuosikymmenen aikana mm. pianolle ja uruille. Hänen huilukonserttonsa "Autrefois" kantaesitettiin syksyllä 2010 Lappeenrannan kaupunginorkesterin konsertissa. RSO kantaesitti Heinisen "Eläinten Te Deum" -oratorion kaksi osaa konsertissaan tammikuussa 2013 (Kaukametsä ja Musta kehtolaulu).


title: Doge

text: Doget olivat eräiden Italian kaupunkivaltioiden vaaleilla valittuja valtionpäämiehiä. Tunnetuimpia näistä ovat Venetsian tasavalta ja Genovan tasavalta. Kantasanana on latinan "dux".


title: Malaijilais-polynesialaiset kielet

text: Malaijilais-polynesialaiset kielet ovat austronesialaiseen kielikuntaan kuuluva kieliryhmä. Siihen kuuluvia kieliä puhutaan pääasiassa Oseaniassa ja Kaakkois-Aasian saarilla. Myös manner-Aasiassa puhutaan joitakin malaijilais-polynesialaisia kieliä. Myös Madagaskarilla, Afrikassa puhuttava malagassin kieli kuuluu malaijilais-polynesialaisiin kieliin.


title: Malaijilais-polynesialaiset kielet

text: Malaijilais-polynesialaisia kieliä ovat muun muassa:


title: Mickey Cohen

text: Mickey Cohen (4. syyskuuta 1913 – 29. heinäkuuta 1976) oli yhdysvaltalainen, Los Angelesissa toiminut gangsteri.


title: Mickey Cohen

text: New Yorkissa juutalaiseen perheeseen syntynyt Cohen muutti Los Angelesiin perheensä kanssa 1920. Hänet pidätettiin ensimmäisen kerran alkoholin myymisestä 1923, 9-vuotiaana. Teininä Cohen harjoitti nyrkkeilyä ja pääsi lajissa lähes huipulle. Ura loppui tappioon höyhensarjan maailmanmestaria Tommy Paulia vastaan. Cohen liittyi järjestäytyneeseen rikollisuuteen ja muutti Chicagoon työskentelemään Caponen jengille. Hän järjesti omatoimista uhkapeliä, mikä sai kilpailijat karkottamaan hänet kaupungista.


title: Mickey Cohen

text: Cohen palasi Kaliforniaan ja alkoi työskennellä Bugsy Siegelin oikeana kätenä. Siegelin tultua tapetuksi 1947, otti Cohen haltuunsa hänen pelibisneksensä. Cohen ei tarinan mukaan koskaan käyttänyt samaa pukua kahta kertaa. Hän oli tunnettu väkivaltaisuudestaan, ja hänen perässään olivat niin poliisi kuin monet järjestäytyneen rikollisuuden tahot. Cohenin kotiin tehtiin pommi-isku, minkä jälkeen hän muutti kotinsa turvajärjestellyksi "linnakkeeksi". Hän palkkasi myös henkivartijan, Johnny Stompanaton, jonka näyttelijä Lana Turnerin teini-ikäisen tyttären väitetään tappaneen paljon julkisuutta saaneessa tapauksessa.


title: Mickey Cohen

text: Cohen tuomittiin 1950 neljäksi vuodeksi vankeuteen veropetoksesta ja uudelleen samasta rikosnimikkeestä 1961. Hän kuoli 1976 vatsasyöpään. Cohen esiintyy sivuhenkilönä James Ellroyn L.A-sarjassa.


title: Vanessa Paradis

text: Vanessa Chantal Paradis (s. 22. joulukuuta 1972 Saint-Maur-des-Fossés, Val-de-Marne, Ranska) on ranskalainen laulaja ja näyttelijä.


title: Vanessa Paradis

text: Paradisin ura alkoi vuonna 1987 hittikappaleella ”Joe le taxi” hänen ollessaan 14-vuotias. Paradis kohosi nopeasti kansainväliseksi teinitähdeksi saaden myös negatiivisen maineen ”lolitana” ja seksisymbolina. Paradis on jatkanut uraansa musiikin parissa aikuisena ja on edelleen suosittu kotimaassaan Ranskassa. Hän on tehnyt yhteistyötä muun muassa Serge Gainsbourgin, Lenny Kravitzin ja Matthieu Chédidin kanssa. Myöhempiä tunnettuja kappaleita ovat muun muassa ”Dis-lui toi que je t’aime”, ”Be my baby” ja ”Pourtant”. Kahdella viimeisimmällä albumillaan Paradis on myös itse säveltänyt ja sanoittanut kappaleita sekä toiminut tuottajana.


title: Vanessa Paradis

text: Musiikin lisäksi Paradis on myös näyttelijä, tehden debyyttinsä elokuvassa "Noce Blanche" vuonna 1989. Hän voitti roolityöstään César-palkinnon. Paradisin tunnetuimmat roolit lienevät elokuvissa "Elisa" ja "Tyttö sillalla". Paradis on myös toiminut muun muassa Chanelin mallina mainostaen yhtiön hajuvettä "Coco" sekä laukkuja.


title: Vanessa Paradis

text: Vanessa Paradis syntyi André ja Corinne Paradisin ensimmäisenä lapsena vuonna 1972. André Paradisilla oli polyuretaania valmistanut yhtiö, jonka kirjanpitoa Corinne Paradis hoiti kotoa käsin. Isä oli aloittanut työskentelemisen jo 12-vuotiaana auttaakseen perhettään, mutta äiti oli syntyisin varakkaammasta lääkäriperheestä. Perhe asui Pariisin lähellä sijaitsevassa Saint-Maur-des-Fossésin esikaupungissa, mutta Paradisin ollessa kaksivuotias he muuttivat Villiers-sur-Marneen. Vanessa Paradisilla on myös nuorempi sisar Alysson Paradis, joka työskentelee näyttelijänä.


title: Vanessa Paradis

text: Paradis harrasti lapsena balettia ja soitti pianoa, sekä oli kiinnostunut musiikista. Hän myös katsoi paljon Hollywoodin kulta-ajan musikaaleja kuten "Laulavat sadepisarat" ja ihaili elokuvatähti Marilyn Monroeta. Balettiharrastuksensa takia hän esiintyi ensimmäistä kertaa julkisuudessa paikallislehden tehtyä balettiryhmästä artikkelin.


title: Vanessa Paradis

text: Paradisin eno on näyttelijä Didier Pain, jonka kautta hän jo nuorena pääsi tutustumaan viihdealalle. Paradis lauloi ensimmäisen kerran julkisesti vuonna 1980 suositussa ranskalaisessa lastentelevisio-ohjelmassa "L’école des enfants", jossa hän esitti Philippe Chatelin laulun ”Emilie Jolie”. Tuolloin seitsemänvuotias Vanessa Paradis pääsi ohjelmaan enonsa kautta, joka tunsi ohjelman pianistin. Oli myös enon ansiota, että hän tutustui rockyhtye Les Forbansin muodostaneisiin Forbanin veljeksiin, joiden kappaleen ”La magie des surprises parties” Paradis pääsi laulamaan. Hän esitti kappaleen eräässä lasten laulukilpailussa vuonna 1985, mutta hän ei voittanut eikä kappaletta julkaistu koskaan myyntiin.


title: Vanessa Paradis

text: Varsinaisen laulajanuransa Paradis aloitti vuonna 1987 kappaleella ”Joe le taxi”, jonka olivat hänelle tehneet Étienne Roda-Gil ja Franck Langolff. Polydor-levymerkki teki sopimuksen tuolloin viisitoistavuotiaan Paradisin kanssa ja julkaisi singlen. Kappaleesta tuli kansainvälinen hitti, jota myytiin maailmanlaajuisesti kesän 1987 aikana kolme miljoonaa kappaletta. Se oli listaykkösenä 15 maassa, muun muassa Britanniassa ja Ranskassa. Se myös syrjäytti popikoni Madonnan kärkisijoilta. ”Joe le taxi” teki ranskalaista musiikin historiaa, sillä se oli toinen kerta, kun ranskalainen artisti pääsi ensimmäiselle sijalle Britannian singlelistalla. Paradis esiintyikin suositussa brittiläisessä nuorisomusiikkiohjelmassa "Top of the Pops" vuonna 1988.


title: Vanessa Paradis

text: Vanessa Paradis oli noussut erittäin nopeasti kansainväliseksi teinitähdeksi. Hittisingleä seurannut albumi, Étienne Roda-Gilin ja Franck Langolffin kirjoittama ja säveltämä "M&J", myi tuplaplatinaa. Muita hittikappaleita olivat muun muassa ”Marilyn & John”, ”Maxou”, ”Coupe coupe”, ”Mosquito” ja ”Manolo manolete”. Paradis on kuitenkin myöhemmin todennut ettei ollut itse täysin tyytyväinen esikoisalbumiinsa sen yksinkertaisuuden ja naiiviuden takia. Hyvä esimerkki on kappale ”Chat Ananas”, joka on yksinkertaisesti kappale ”ananaskissasta”. Paradis olisi halunnut laulaa vakavampia ja monitahoisempia kappaleita. Tyytymättömyydestään huolimatta yhteistyö Franck Langolffin kanssa jatkui lähes 20 vuoden ajan, aina Langolffin kuolemaan vuonna 2006 asti.


title: Vanessa Paradis

text: Paradis sai kuitenkin myyntisuosion lisäksi paljon kritiikkiä ranskalaiselta lehdistöltä ja kriitikoilta, ja sai maineen ”lolitana” provokatiivisen pukeutumisensa, lapsenkasvojensa sekä hennon äänensä takia. Esimerkki ihmisten inhosta Paradisia kohtaan on Cannesin Midem-messuilla vuonna 1988 sattunut välikohtaus. Paradisilla oli messuilla esiintyminen, mutta heti esityksen alusta lähtien yleisö buuasi ja jopa heitteli Paradisia esineillä. Esiintyminen pystyttiin kuitenkin viemään loppuun.


title: Vanessa Paradis

text: Ensimmäisen levynsä suosion jälkeen Paradis keskittyi opiskelemaan Lycée Pablo Picasso -lukiossa Fountenay-sous-Boisissa. Hän ei hakeutunut lukion jälkeen jatkokoulutukseen, vaan siitä lähtien keskittyi täysipäiväisesti uraansa viihdealalla.


title: Vanessa Paradis

text: Näyttelemisen Paradis aloitti Jean-Claude Brisseaun ohjaamassa elokuvassa "Noce blanche" (1989), ja voitti roolistaan ranskalaisen César-elokuvapalkinnon. Paradis näytteli elokuvassa ongelmaista tyttöä, jolla on suhde itseään vanhempaan opettajaan. Elokuva muutti ihmisten suhtautumista Paradisiin, jota oltiin aikaisemmin pidetty jopa typeränä ”yhden hitin ihmeenä”. "Noce blanche" sai osakseen paljon positiivista julkisuutta, ja myös Paradisin roolisuoritusta arvostettiin.


title: Vanessa Paradis

text: Vuonna 1990 Paradis julkaisi uuden albumin "Variations sur le même t’aime". Albumi oli muusikkolegenda Serge Gainsbourgin kirjoittama, ja sävellyksistä huolehti jälleen Franck Langolff. Myös albumin nimi, sanaleikki, oli Gainsbourgin käsialaa – "Variations sur le même t’aime" voi tarkoittaa joko "Variaatioita samasta teemasta" tai "Variaatioita samasta ”Minä rakastan sinua”". Levy jäi myös yhdeksi vuonna 1991 kuolleen Gainsbourgin viimeisistä töistä.


title: Vanessa Paradis

text: Albumia pidettiin Paradisin esikoislevyä huomattavasti kypsempänä. Se oli ranskankielinen lukuun ottamatta cover-kappaletta The Velvet Undergroundin ”Walk on the Wild Sidesta”. Albumin suurimmat hitit olivat balladi ”Dis-lui toi que je t’aime” ja nopeampitempoinen ”Tandem”. Paradis palkittiin albumistaan ranskalaisella Victoires de la Musique -palkinnolla parhaan naispuolisen tulkitsijan sarjassa. Lisäksi albumi myi tuplaplatinaa.


title: Vanessa Paradis

text: Seuraavaksi Paradis esiintyi vuonna 1991 Chanelin muotitalon parfyymin "Coco" maailmanlaajuisessa mainoskampanjassa. Kampanjan, jossa Paradis kuvattiin kultaisessa häkissä olevana lintuna, kuvasi taiteilija Jean-Paul Goude.


title: Vanessa Paradis

text: Paradis muutti hetkeksi Yhdysvaltoihin, jossa valmisti kolmannen studioalbuminsa "Vanessa Paradis" (1992) muusikko Lenny Kravitzin ja Henry Hirshin tuottamana, säveltämänä ja kirjoittamana. Albumi oli täysin englanninkielinen, ja sen suurin hitti lienee ”Be my baby”. Levy sisälsi myös cover-version Lou Reedin kappaleesta ”Waiting for the Man”, joka oli muutettu muotoon ”Waiting For My Man”. Vaikka Paradis ei ole ollut kotimaansa ulkopuolella erityisen suosittu sitten 1980-luvun, kolmas studioalbumi sai jonkin verran huomiota ja listasijoituksia esimerkiksi Isossa-Britanniassa. Se julkaistiin myös Yhdysvalloissa, ollen Paradisin ainoa siellä julkaistu albumi. Albumi saavutti myynnillään timanttilevyrajan. Studioalbumia seurasi Paradisin ensimmäinen varsinainen kiertue, nimeltään Natural High, alkaen maaliskuusta 1993. Se kiersi Ranskan lisäksi myös Kanadan Québecissa, Isossa-Britanniassa ja Monacossa, ja oli loppuunmyyty. Kiertue kuitenkin keskeytettiin viiden kuukauden kuluttua, heinäkuussa. Syyksi ilmoitettiin Paradisin väsymys, jonka takia hän oli pyörtynyt aikaisemmassa konsertissaan toukokuussa. Kiertueen konsertista Pariisin Olympia-areenalla julkaistiin myöhemmin konserttialbumi "Live" ja siitä single "Les Cactus". Samalla julkaistiin myös kirja "Natural High Tour Book", joka sisälsi valokuvaaja Claude Gassianin kuvia kiertueelta.


title: Vanessa Paradis

text: Paradis alkoi näihin aikoihin osallistua aktiivisesti kotimaansa hyväntekeväisyystyöhön. Vuonna 1993 hän esiintyi ensimmäistä kertaa Les Enfoirés -hyväntekeväisyyskonsertissa ja jatkoi jokavuotista konsertissa esiintymistä aina vuoteen 1999 asti. Konsertista ja siitä äänitetystä materiaalista saadut tulot menevät Restos du Cœur -hyväntekeväisyysjärjestölle. Vuonna 1994 Paradis ryhtyi Rêves-hyväntekeväisyyssäätiön ”kummitädiksi”, ja on siitä lähtien toiminut tässä roolissa. Järjestö auttaa vakavasti sairaita lapsia toteuttamalla yhden heidän unelmistaan.


title: Vanessa Paradis

text: Kolmannen albuminsa jälkeen Paradis siirtyi muutamiksi vuosiksi elokuvanäyttelemisen pariin. 1990-luvun lopulla hän esiintyi neljässä elokuvassa. Näistä ensimmäinen oli Jean Beckerin elokuva "Elisa", jossa Paradisin vastanäyttelijä oli Gérard Depardieu. Elokuva tuli ensi-iltaan vuonna 1995 eikä saanut kriitikkoja puolelleen. Tästä huolimatta elokuva menestyi teattereissa hyvin.


title: Vanessa Paradis

text: Paradis esitti kappaleen ”La Tourbillon de la Vie” elokuvasta "Jules ja Jim" Cannesin elokuvajuhlilla vuonna 1995. Esitys oli tarkoitettu näyttelijä Jeanne Moreaun, joka oli tuona vuonna festivaalin tuomaristossa, kunniaksi. Seuraavaksi Paradis näyttelikin Moreaun ja Jean Renon kanssa René Manzorin fantasiaelokuvassa "Un amour de sorcière". Sitä seurasi Paradisin ensimmäinen rooli Patrice Leconten elokuvassa. Kyseessä oli toimintaelokuva "Une chance sur deux", jossa Paradis pääsi näyttelemään näyttelijälegendoina pidettyjen Alain Delonin ja Jean-Paul Belmondon kanssa. Molemmat elokuvat olivat kuitenkin kaupallisesti sekä kriitikkojen silmissä floppeja.


title: Vanessa Paradis

text: Paradisin viides elokuva oli jälleen Patrice Leconten ohjaama, tällä kertaa mustavalkoinen draama "Tyttö sillalla". Toisin kuin Paradisin viimeiset kolme elokuvaa, se oli kuitenkin menestyksekäs niin kriitikkojen kuin katsojien mielestä. Se on myös Paradisin arvostetuin elokuva. Paradis näyttelee epäonnista Adèlea, joka yrittää itsemurhaa. Juonenkäänteen kautta hän kuitenkin päätyy työskentelemään veitsenheittäjän (Daniel Auteuil) maalitauluna. Paradis sai roolistaan César-palkintoehdokkuuden, ja elokuva huomattiin myös ulkomailla: se sai muun muassa Bafta- ja Golden Globe -palkintoehdokkuudet. Samana vuonna 1999 Paradis myös esiintyi Iggy Popin kanssa Pariisissa laulaen dueton kappaleesta "Nightclubbing". Varsinaisen paluun musiikin pariin hän kuitenkin teki vasta seuraavan vuosituhannen alussa.


title: Vanessa Paradis

text: Syksyllä 2000 Paradis julkaisi uuden studioalbumin "Bliss". Paradis oli itse kirjoittanut ja tuottanut suurimman osan levystä, ja hän teki itse levyn kansilehden taiteen. Ranskan- ja englanninkielisen albumin tekemiseen osallistuivat myös ranskalainen muusikko M eli Matthieu Chédid, Franck Monnet, Alain Bashung ja näyttelijänä paremmin tunnettu Johnny Depp. Paradisin esikoistytär, tuolloin noin vuoden vanha Lily Rose, esiintyi levyn kappaleilla ”Firmaman” ja ”La Ballade de Lily Rose”. Levyä pidettiin Paradisin intiimimpänä levynä, osaksi henkilökohtaisten lyriikoiden ja perheenjäsenten osallistumisen takia, ja osaksi Paradisin tavallista suuremman työpanoksen takia.


title: Vanessa Paradis

text: Albumia myytiin noin 300 000 kappaletta, eli se ylitti platinalevyrajan. Siitä julkaistiin singleinä muun muassa kappaleet ”Commando”, ”Pourtant” ja ”Que fait la vie?”. Albumia seurasi myös kiertue vuonna 2001, josta julkaistiin livealbumi ja -DVD. Samana vuonna Paradis myös esiintyi jälleen ja toistaiseksi viimeisen kerran Les Enfoirés -hyväntekeväisyyskonsertissa. Paradis olisi tullut näyttelemään sivuroolia ohjaaja Terry Gilliamin elokuvaprojektissa "The Man Who Killed Don Quijote", mutta elokuvanteko jouduttiin moninaisten vastoinkäymisten takia lopettamaan. Projektista julkaistiin vuonna 2002 dokumentti "Lost in La Mancha". Toinen toteutumaton elokuvaprojekti Paradisille oli Anne Fontainen ohjaama "Nathalie", josta Paradis joutui vetäytymään toisen raskautensa takia. Roolin sai sittemmin näyttelijä Emmanuelle Béart.


title: Vanessa Paradis

text: Vuonna 2002 Paradis esiintyi ranskalaisen Art&Essai-elokuvateatteriketjun mainoksessa, ja vuonna 2003 postimyyntikatalogi La Redoutessa. Vuosina 2004–2005 hän myös toimi jälleen Chanelin mallina mainostaen "Ligne Cambon"- ja "New Mademoiselle" -laukkuja yhtiön maailmanlaajuisissa mainoskampanjoissa. Lisäksi Paradis työskenteli hyväntekeväisyydessä esimerkiksi suunnitellen kampanjatavaroita myytäväksi ja huutokaupattavaksi muun muassa Pierce-Neige-, Lea Pour Samy- ja The Cardiac Children's Foundation of Taiwan -säätiöille. Vuonna 2004 hän esiintyi AIDSin vastaisessa kampanjassa yhdessä useiden muiden ranskalaisten viihde-alan taiteilijoiden, kuten Charlotte Gainsbourgin ja Catherine Deneuven, kanssa.


title: Vanessa Paradis

text: Elokuviin Paradis palasi vuonna 2004 Poiraudin veljesten tieteiselokuvalla "Atomik Circus: le retour de James Bataille", jossa hän lauloi myös suurimman osan elokuvan soundtrackista The Little Rabbits-yhtyeen säestämänä. Filmi ei ollut menestynyt, mutta soundtrack sai ehdokkuuden Victoires de la Musique -palkinnolle. Seuraavassa elokuvaroolissaan Paradis oli Serge Frydmanin esikoiselokuvassa "Mon ange" (2004). Myöskään tämä elokuva ei saanut osakseen suosiota.


title: Vanessa Paradis

text: Seuraavaksi Paradis keskittyi lähinnä lapsille suunnattuun viihteeseen, ääninäytellen animaatioelokuvassa "Pollux - le manège enchanté". Vuoden 2006 loppupuolella Paradis lauloi Made in Asia -nuken roolin lasten musikaalissa "Le soldat rose". Musikaali äänitettiin suoraan albumille, ja sen ohessa julkaistiin satukirja sekä DVD. "Le soldat rosea" esitettiin kaksi kertaa teatterissa Pariisissa ja se voitti myös ranskalaisia musiikkialan palkintoja.


title: Vanessa Paradis

text: Paradisin single ”Divine Idylle” julkaistiin radiosoittoon 7. kesäkuuta 2007. Singleä seurasi studioalbumi "Divinidylle" 3. syyskuuta 2007. "Divinidylle" oli julkaisunsa jälkeen Ranskan albumilistan ykkösenä kahden viikon ajan. Lokakuussa 2007 julkaistiin albumin toinen single ”Dès Que J’te Vois” ja tammikuussa 2008 kolmas single ”L’Incendie”.


title: Vanessa Paradis

text: Albumi on ylittänyt tuplakultalevyn myyntirajan kotimaassaan sekä kultalevyn myyntirajan Belgiassa. Se oli seitsemänneksi myydyin albumi Ranskassa vuonna 2007.


title: Vanessa Paradis

text:
Paradis tuotti levyn yhdessä Matthieu Chédidin kanssa, ja levylle kappaleita ovat tehneet heidän lisäkseen Franck Monnet, Didier Golemanas, Jean Fauque, Georges Kretek, Alain Chamfort, Thomas Fersen, Brigitte Fontaine ja Marcel Kanche. Myös Paradisin poika Jack esiintyy albumin kappaleella ”Jackadi”, jonka Paradis on itse sekä sanoittanut että säveltänyt. Paradis on itse säveltänyt albumille myös neljä muuta kappaletta.
"Divinidylle" on julkaistu kolmessa eri formaatissa: yksitoista ranskankielistä kappaletta sisältävänä perusversiona joka on saatavana sekä cd- että vinyylilevyformaatissa, Japanin versiona joka sisältää cover-version Charles Aznavourin kappaleesta ”Emmenez-moi” ja ainoan englanninkielisen kappaleen ”I Wouldn’t Dare” sekä ”collector's edition” -keräilyversiona, jolla on ylimääräistä materiaalia albumin teosta. Paradisin uran kolmas esiintymiskiertue Ranskassa ja Belgiassa alkoi lokakuussa 2007 ja päättyi saman vuoden joulukuussa. "Divinidyllen" tuottaja ja muusikko Matthieu Chédid esiintyi kiertueella Paradisin kanssa. Kiertueesta kuvattiin myös tv-dokumentti, joka julkaistiin vuonna 2008.


title: Vanessa Paradis

text: "Divinidylle"-albumistaan Vanessa Paradis voitti vuoden 2008 Victoires de la Musique -palkinnot parhaan albumin ja naisartistin kategorioissa.


title: Vanessa Paradis

text: Vuonna 2007 Paradis näytteli myös sivuosaa Guillaume Niclouxin ohjaamassa jännityselokuvassa "La Clé" ja vastaanotti ritarin arvon Ranskan kunnialegioonalta 15. joulukuuta. Titteli on ranskan kielellä ”Chevalier de l’Ordre des Arts et des Lettres”, ja se myönnetään kirjallisuuden ja taiteiden parissa työskenteleville ihmisille.


title: Vanessa Paradis

text: Paradisin on viime vuosina muun muassa ääninäytellyt animaatiossa "Un Monstre à Paris - A Monster in Paris" sekä ollut Chanelin mainoskasvona vuonna 2010.


title: Vanessa Paradis

text: Vanessa Paradis seurusteli aikoinaan ranskalaisen laulajan Florent Pagnyn kanssa. Paradis seurusteli näyttelijä Johnny Deppin kanssa vuodesta 1998. Kesäkuussa 2012 parin vahvistettiin eronneen. Heillä on kaksi yhteistä lasta: Lily Rose Melody (s. 1999) ja John ”Jack” Christopher III (s. 2002).


title: Vanessa Paradis

text: Paradis pidätettiin hasiksen hallussapidosta lentokentällä Montrealissa vuonna 1995.


title: Malagassi

text: Malagassi eli malagasi on Madagaskarilla puhuttava austronesialaisten kielten malaijilais-polynesialaiseen kieliryhmään kuuluva kieli. Se on virallinen kieli Madagaskarilla.


title: Malagassi

text: Malagassin läheisimpiin sukulaiskieliin kuuluu Borneon saarella puhuttava Ma’anyan. Malagassissa on lainasanoja bantukielistä (esimerkiksi "omby" lehmä, "amboa" koira vrt. esimerkiksi swahilin "ng'ombe", "mbwa"), arabiasta ja Intian kielistä.


title: Malagassi

text: Malagassin kirjaimet ovat a, b, d, e, f, g, h, i, j, k, l, m, n, o, ô, p, r, s, t, v, y ja z.


title: Malagassi

text: O äännetään aina [u] ja Ô äännetään [o]. Y äännetään [i]. S äännetään [s] tai [š], paikasta riippuen. J äännetään [ž] tai [z]. R äännetään kuten suomessa paitsi yhdistelmissä TR ja DR, jotka äännetään suunnilleen [tš] ja [dž].


title: Malagassi

text: Latinalaisia kirjaimia c, q, u, w, ja x ei käytetä malagasissa.


title: Kartiopullistuma

text: Kartiopullistuma eli keratoconus tai keratokonus (kreikan sanasta "keratos" ’sarvi’ ja latinan sanasta "conus" ’kartio’) on hitaasti paheneva silmän sarveiskalvon pullistuma, joka heikentää näkökykyä. Taudin edetessä sarveiskalvo ohenee ja sen kaareva muoto alkaa muistuttaa enemmän kartiota. Näkö voi samentua niin paljon, ettei esimerkiksi näe enää lukea tai ajaa autoa, mutta pitkällekään edennyt kartiopullistuma ei kuitenkaan aiheuta täydellistä sokeutumista, sillä se on silmän pintarakenteen vaurio eikä vaikuta näköhermon toimintaan lainkaan.


title: Kartiopullistuma

text: Sarveiskalvon pullistuminen keskiosastaan johtuu sen ohenemisesta, mutta lääketiede ei ole yksimielinen siitä, onko kyse perinnöllisestä vammasta vai rappeutumasta. Noin joka 1 500. ihmisellä on kartiopullistuma kansallisuudesta ja ihonväristä riippumatta. Tavallisesti se todetaan myöhäisessä teini-iässä tai vähän yli parikymppisillä. Näkökyky voi huonontua huomattavasti lyhyessäkin ajassa, jolloin voi joutua uusimaan lasejaan useamman kerran vuodessa. Yleensä eteneminen hidastuu noin 40 vuoden iässä, joten jos vaiva todetaan vasta lähempänä keski-ikää, on varsin todennäköistä, että se pysyy lievänä. Kartiopullistuma vaivaa yleensä molempia silmiä mutta voi ilmetä ja edetä hyvinkin eri tahdissa.


title: Kartiopullistuma

text: Yleensä kartiopullistuma ilmenee voimakkaana hajataittona ja näöntarkkuuden heikkenemisenä, johon liittyy useita mahdollisesti hyvinkin voimakkaita varjokuvia tai valoviivoja, jotka johtuvat silmän pinnan epäsymmetrisyyden lisääntymisestä. Valonsäteet eivät enää heijastukaan silmässä yhteen pisteeseen vaan muodostavat sivukuvia kuin huonosti viritetyssä analogisen TV:n kuvassa. Nämä ylimääräiset varjot näkyvät selvimmin katsottaessa pistemäistä valonlähdettä tummaa taustaa vasten. Esimerkiksi täysikuu voi keratokoonikon silmin näyttää epätarkalta ryppäältä (osin soikeitakin) kuita. Näitä varjokuvia voi olla ”oikean” kuun ympärillä jopa useita kymmeniä. Yleinen oire on myös silmän valonarkuus.


title: Kuntosali

text: Kuntosali on paikka, jossa perinteisesti voimailulajien urheilijat ovat harjoitelleet. Nykyään kuntosaliharjoittelu kuuluu voimailijoiden lisäksi myös lähes kaikkien muidenkin urheilijoiden harjoitusohjelmaan ja on myös suosittu harrastus tavallisten kuntoilijoiden keskuudessa. Lihaskunnon lisäksi voi harjoittaa myös aerobista kuntoaan. Jos palveluihin kuuluu perinteisen kuntosalin lisäksi muita liikuntapalveluja, kuten esimerkiksi ryhmäliikuntaa, palloilulajeja tai vesiurheilumahdollisuuksia, kutsutaan paikkaa yleisemmin nimellä kuntokeskus tai kuntoklubi. Kuntosalilla käyminen auttaa painonhallinnassa. Harjoittelun voi aloittaa Tyksin ylilääkäri Jan Sundellin mukaan pituuskasvun päätyttyä, eli noin 15–16-vuotiaana.


title: Kuntosali

text: Perinteisimmät kuntosalivälineet ovat vapaat painot, toisin sanoen levytangot ja -painot sekä käsipainot. Kaikkia lihasryhmiä pystytään hyvin harjoittamaan vapailla painoilla, mutta jalkakyykyn suorittamiseen tarvitaan lisäksi yleensä kyykkyteline ja penkkipunnerruksen suorittamiseen punnerruspenkki. Vapailla painoilla tehtävissä liikkeissä liikerata on luonnollinen ja koordinaatio kehittyy paremmin kuin laitteilla tehtävissä liikkeissä.


title: Kuntosali

text:
Iso levytanko painaa tavallisimmin 20 kg, ja esimerkiksi hauiksen harjoittamiseen tarkoitettu pieni mutkatanko usein 8 tai 10 kg. Levypainojen yleisimmät koot ovat 1,25 kg, 2,5 kg, 5 kg, 10 kg, 15 kg, 20 kg, 25 kg ja 50 kg. Painot ovat usein standardivärisiä. Kilpailuja varten standardisoitu väri on:
Levypainojen paikallaan pitämiseen tarkoitettavien lukkojen standardipaino on 2,5 kg/kpl.


title: Kuntosali

text: Käsipainoja on useilla kuntosaleilla kilon välein välillä 1–10 kg. Painavampia painoja löytyy usein 2,5 kg välein. Tavallisia ovat 12,5 kg, 15 kg, 17,5 kg, 20 kg jne. käsipainot.


title: Kuntosali

text: Vapaiden painojen ohella kuntosaleilta löytyy yleensä kokoelma erilaisia laitteita. Lihaskunnon harjoittamiseen tarkoitettuja laitteita ovat:


title: Kuntosali

text: Usein näkee myös monitoimilaitteita, jotka sisältävät useamman laitteen toimintoja.


title: Kuntosali

text: Aerobisen kunnon harjoittamiseen tarkoitettuja laitteita ovat:


title: Kuntosali

text: Ensimmäiset alkeelliset kuntosalit ja siellä suoritettavat harjoitusmuodot syntyivät Suomessa 1910- ja 1920-luvuilla. Siihen aikaan kuntosalit sisälsivät mahdollisuuden harjoittaa lähinnä perinteiseen telinevoimisteluun sekä painiin liittyviä harjoitteita. Kuntosaleja oli lisäksi mahdollista käyttää terapeuttisessa ja kuntouttavassa toiminnassa. Kaiken kaikkiaan kuntosalitoiminta oli 1900-luvun ensimmäisinä vuosikymmeninä hyvin pientä, eivätkä kuntosalit juurikaan vastanneet nykyisen kaltaisia kuntosaleja.


title: Kuntosali

text: Vasta 1950-luvun alkupuolella Suomessa otettiin ensimmäiset askeleet kohti nykyisen kaltaista kuntosaliharjoittelua, jossa tavoitteena voi olla kunnon ylläpitäminen, voiman hankinta tai lihasten kasvattaminen. Suomeen tuli runsaasti vaikutteita Amerikasta, jossa bodybuilding eli kehonrakennus oli saanut suosiota. Vielä kuitenkaan 1950- tai 1960-luvulla ei ollut kaupallisia kuntosaleja, vaan ne olivat useimmiten seurojen omistamia kellaritiloja, jotka sisälsivät lähinnä levytankoja, telineitä ja painoja. Kuntosalien käyttäjät olivat enimmäkseen voimailun harrastajia sekä urheilijoita, jotka kehittivät voimiaan ja kuntoaan jotakin toista urheilulajia varten, esimerkiksi jääkiekkoilijat olivat aktiivisia kuntosaliharjoittelijoita jo 1960-luvulla.


title: Kuntosali

text: Kansallisen liikuntatutkimuksen 2005–2006 mukaan kuntosaliharrastajien määrä Suomessa (524 000) ylittää ensimmäisen kerran tutkimussarjan aikana yli puolen miljoonan harrastajan rajan. Kuntosaliharrastajien määrä on lisääntynyt neljän vuoden aikana 165 000, mikä merkitsee yli 40 000 uutta harrastajaa vuotta kohden. Kuntosaliharrastuksen yleistymistä voi tutkimuksen mukaan selittää kuntosalien määrän lisääntymisellä, salien laadun parantumisella ja alan yrittäjien aktiivisella markkinoinnilla. Tutkimuksen mukaan painonnostajien määrä on kuitenkin samalla aikavälillä laskenut 44 prosenttia. Harrastajien määrän kasvu selittyy tavallisten kuntoilijoiden määrän kasvulla.


title: Kuntosali

text: Liikunta ja urheilu työllistävät yli 20 000 suomalaista, kun viime vuosikymmenellä määrä oli tuhansia pienempi. Uusia työpaikkoja on syntynyt etenkin kuntosalibisnekseen.


title: Kuntosali

text: Suomessa on noin 450 kaupallista kuntosalia. Suurin osa kaupallisista kuntosaleista toimii itsenäisinä yrityksinä, osa taas toimii kuntokeskusketjujen puitteissa. Ketjuja ovat esimerkiksi CMS-klubit, jolla on 36 yksityisessä omistuksessa olevaa keskusta ympäri Suomea. Lady Linella on 32 naisille palveluja tarjoavaa keskusta. Forever-kuntoklubeilla on 12 keskusta, Finnbody-ketjuun kuuluu 5 keskusta. Elixialla keskuksia on yhdeksän, SATS:lla seitsemän, Motivuksella seitsemän, joista osa on vain naisille ja Vocatumilla kaksi, jotka molemmat sijaitsevat Oulun ympäristössä Kempeleessä ja Oulun Kynsilehdossa. Lisäksi on ei-kaupallisia, yhdistysmuotoisina toimivia kuntosaleja, ja kuntien omistuksessa on kuntosaleja lähes 200.


title: Kuntosali

text: Kuntosaliohjaaja on liikunta- tai kuntokeskuksessa toimiva henkilö, joka tarjoaa keskuksen jäsenille ohjaus- ja valmennuspalveluita Ohjaajat voivat olla koulutukseltaan esimerkiksi fysioterapeutteja, liikunnanohjaajia tai muita liikunta-alan koulutuksen omaavia henkilöitä. Tyypillinen ohjaustapaamisen kesto on 30–60 minuuttia ja se toteutetaan henkilökohtaisesti.


title: Kuntosali

text: Liikunta- tai kuntokeskuksissa tarjotaan myös usein myös palvelua, jossa henkilökohtaisesta ohjauksesta ja pitkäkestoisesta valmennuksesta vastaavat "personal trainerit" eli henkilökohtaiset valmentajat. Henkilökohtaisessa valmennuspalvelussa ei välttämättä liikuta kuntokeskuksessa, vaan kuntoillaan asiakkaan toiveiden ja tarpeiden mukaan muuallakin, vaikkapa juoksulenkillä.


title: Kuntosali

text: Kuntokeskustoiminnassa tunnetaan erikseen myös käsite "ryhmäliikuntaohjaaja".


title: Voimailu

text: Voimailu on yleisnimitys muun muassa seuraaville urheilulajeille:


title: Koksi

text: Koksi on kivihiilestä kuivatislaamalla valmistettua hiiltä, joka on kivihiiltä puhtaampaa ja lämpöarvoltaan parempaa polttoainetta. Kivihiilen laatu vaihtelee myös paljon, mutta koksin valmistuksella saadaan laatueroja tasoitettua helpottaen muun muassa kulutuslaskelmia. Koksin aikakausi alkoi teräksen massatuotannon myötä ja höyrylaivojen ja höyryveturien polttoaineena se oli välttämätön riittävän toimintasäteen saavuttamiseksi. Kivihiiltä voitiin käyttää vain lyhyillä matkoilla.


title: Koksi

text: Tärkein koksin käyttömuoto nykypäivänä ovat metallurgiset pelkistysreaktiot, varsinkin raudan valmistus. Koksin sisältämä hiili toimii pelkistimenä. Masuunissa tapahtuvassa pelkistymisreaktiossa koksin sisältämä hiili riistää metallioksideista hapen hapettuen itse ensin hiilimonoksidiksi ja edelleen hiilidioksidiksi ja pelkistäen oksidit vapaiksi metalleiksi.


title: Koksi

text: Menetelmän valmistaa takkirautaa koksin avulla kehitti englantilainen Abraham Darby I.


title: Pohjan Pojat

text: Pohjan Pojat () oli Viron vapaussotaan vuonna 1919 osallistuneen toisen suomalaisen vapaaehtoisjoukon nimi. Ensimmäinen vapaaehtoisjoukko oli I Suomalainen Vapaajoukko, mutta silti Pohjan Pojat on saavuttanut suuremman maineen. Vapaajoukko taisteli virolaisen everstiluutnantti Hans Kalmin johdolla Viron etelärintamalla. Pohjan Pojat olivat myös ainut suomalainen sotilasyksikkö, joka eteni Viron vapaussodassa Viron kansallisten rajojen ulkopuolelle.


title: Pohjan Pojat

text: Heti, kun Viron Avustamisen Päätoimikunta oli päättänyt vapaaehtoisjoukkojen muodostamisista ja niiden komentajista, Hans Kalm aloitti vapaaehtoisten värväyksen. I Suomalainen Vapaajoukko kuitenkin värvättiin jo kaksi viikkoa ennemmin kuin Kalmin joukko. Kalm julkaisi sanomalehdissä 23.12. 1918 suorasanaisia ja tunteisiin vetoavia värväysilmoituksia, joissa hän vetosi sisällissodan aikaisiin asetovereihinsa. Ilmoituksissa kutsuttiin suomalaisia taisteluun ihmisyyden, oikeuden, isänmaan ja veljeskansan vapauden puolesta.


title: Pohjan Pojat

text: Viron Avustamisen Päätoimikunta oli päättänyt, ettei Viroon saisi viedä sopimuksen mukaista tuhatta miestä enempää. Kalm ei kuitenkaan virolaisena tästä välittänyt vaan kasasi noin 2300 miestä. Kalm halusi luoda tulivoimaisen ja vahvan rykmentin eli pienen prikaatin, joka olisi kykyneväinen itsenäisiin operaatioihin. Prikaatiin kuului kaksi jalkaväkipataljoonaa, kolmipatterinen tykistöosasto, tiedonanto-, ratsu- ja hiihto-osastot sekä myöhemmin muodostettu soittokunta. Joukko sai nimensä Hakkapeliittain tunnuslauseen ”"Hakkaa päälle, pohjan poika!"” mukaan. Rykmentin lippuna oli jääkarhunpäälippu, jonka pohjana oli Suomen kielekkeinen valtiolippu. Everstiluutnantti Kalm antoi ensimmäisen päiväkäskynsä joukoilleen 7.1.1919.


title: Pohjan Pojat

text: Pohjan Poikien päällystö koostui poikkeuksellisesti jääkäreistä, toisin kuin I Suomalaisessa Vapaajoukossa. Virossa oli yhteensä 80 suomalaista jääkäriä ja heistä suurin osa oli juuri Pohjan Pojissa. Tämän lisäksi Viroon lähtijät saivat automaattisesti ylennyksen. Pohjan Poikien ensimmäisen pataljoonan komentajaksi nimitettiin jääkäriluutnantti Erkki Hannula. Toisen pataljoonan johtajaksi valittiin jääkärikapteeni Gustav Svinhufvud. Pohjan Poikien rykmentin esikuntapäälliköksi ja kapteeniksi nimitettiin Kajaanin sissirykmentin päällikkönä kunnostautunut Elja Rihtniemi.


title: Pohjan Pojat

text: Pohjan Pojat kärsivät alussa varuste- ja rahoitusongelmista, joiden takia Ensimmäinen pataljoona yhdessä viestiosaston kanssa pääsi lähtemään "Wäinämöisellä" Tallinnaan vasta 12.1.1919. Vastaanotto Tallinnassa oli lämpimämpi kuin aikaisemmin Tallinnaan saapuneelle I Suomalaiselle Vapaajoukolle, koska suomalaiset ja virolaiset olivat jo menestyneet taisteluissa. Vastassa oli Viron valtiojohdosta mm. Viron armeijan ylipäällikkö eversti Johan Laidoner, Suomen Viron vapaaehtoisarmeijan ylipäällikkö kenraalimajuri Martin Wetzer ja pää- ja sotaministeri Konstantin Päts, joka piti sotilaille heimohenkisen ja isänmaallisen puheen.


title: Pohjan Pojat

text: Pohjan Pojat siirrettiin Tallinnasta etelärintamalle, jonka merkitys oli kasvanut I Suomalaisen Vapaajoukon suorittaman Narvan valtauksen jälkeen. Pohjan Pojat siirtyivät 27. tammikuuta Tarttoon, joka oli takaisinvallattu 14. tammikuuta, 54 upseerin, 272 aliupseerin, 1788 sotamiehen ja 223 hevosen suuruisena. Pohjan Poikien ensimmäinen operaatio tähtäsi virolaisen Valkin valtaukseen yhdessä virolaisen yliluutnantti Julius Kuperjanovin johtaman "Kuperjanovin pataljoonan", Tarton suojeluspataljoonan ja panssarijunien kanssa.


title: Pohjan Pojat

text: Pohjan Pojat kokivat erittäin verisen ensimmäisen taistelunsa () "Paju"n kartanon () luona raskaasti aseistettua puna-armeijan latvialaista tarkka-ampujapataljoonaa vastaan 31. tammikuuta. Kartano vallattiin illalla pistinrynnistyksellä. Taisteluista vastannut ensimmäinen pataljoona koki raskaat tappiot menettäen yhden upseerin, kaksi aliupseeria ja 21 sotilasta, haavoittuneita oli 39. Bolševikkeja kaatui noin 100, haavoittuneita ei ollut, koska suomalaiset eivät käskyn mukaan saaneet ottaa vankeja vaan teloittivat kaikki kiinni saamansa.


title: Pohjan Pojat

text: Pohjan Pojat valtasivat punaisen terrorin kokeneen Valkin 1. helmikuuta. Ensimmäinen pataljoona kävi Pohjan Poikien viimeisen taistelun Viron puolella latvialaista tarkka-ampujapataljoonaa vastaan Koikylässä (Koikküla). Tämän jälkeen vapaaehtoisjoukko sai tehtäväkseen jäädä reserviin Valkiin, kunnes saisi käskyn edetä Pohjois-Latviaan.


title: Pohjan Pojat

text: Kalm ei kuitenkaan jaksanut enää odottaa vaan antoi omapäisesti käskyn hyökätä Pohjois-Latviaan Marienburgin (Alūksne) kauppala kohteena 16.2. 1919. Joukot eivät olleet suosiollisia lähtemään Viron rajojen ulkopuolelle, tästä huolimatta Pohjan Pojat lähtivät liikkeelle 19.2., protestoivaa Wäinö Havaksen ensimmäistä komppaniaa lukuun ottamatta. Helmikuun 20. päivän iltana suomalaiset saapuivat väsyneinä ja huonoissa varusteissa Marienburgin lähistölle. Aamuhämärissä suomalaiset aloittivat hyökkäyksen uhkarohkeasti Marienburgiin 21.2. vailla minkäänlaista taustatukea. Illalla pitkän ja sinnikkään tulituksen jälkeen suomalaiset tunkeutuivat kauppalan länsipuolelta ja valtasivat sen pistinhyökkäyksellä. Suomalaisten tappiot kauppalan valtauksessa olivat kolme upseeria ja 15 sotamiestä, Marienburgin operaatiossa kaatui kokonaisuudessaan 40 miestä sairastumisien takia ehkä jopa 300 kaatunutta. Kiinni saadut bolševikit ammuttiin, jonka jälkeen kaupunkia ryösteltiin sotasaaliiksi. Virolaiset panssarijunat saapuivat 22.2. ja seuraavana päivänä virolaisjoukot ottivat kauppalan haltuunsa kokonaan. 24.2 valtausparaatin jälkeen suomalaiset jättivät Marienburgin kauppalan ja saapuivat takaisin Viron puolelle Valkiin 26.2..


title: Pohjan Pojat

text: Taistelumotivaation lasku, sotaväsymys ja kurittomuusilmiöt kasvoivat Marienburgin operaation jälkeen. Suomalaiset juopottelivat ja riitaantuivat virolaisten kanssa näiden pahoinpideltyä ja ammuttua Valkissa syyttä 16-vuotiaan suomalaisvapaaehtoisen. Näin olleen asenteet koko Viron sotaa ja asukkaita kohtaan huononivat Pohjan Pojissa.


title: Pohjan Pojat

text: Maaliskuun puolivälissä 1919 taisteluhaluttomat Pohjan Pojat lähetettiin Setumaan Petserin rintamalle, jossa bolševikit olivat aloittaneet vastahyökkäyksen. Suomalaiset kävivät alueella kuluttavaa ja rankkaa asemasotaa kuun loppuun saakka, kunnes palasivat Valkiin 29.3.. Pohjan poikien viimeisen rintamavastuun aikaiset taistelut maksoivat 27 kaatunutta, kahdeksan kadonnutta ja lähes 100 haavoittunutta.


title: Pohjan Pojat

text: Kalm tarjosi vielä Petserin taisteluiden jälkeen Pohjan Pojille uutta sitoumustarjousta, jolla värvättiin miehiä Inkerin valtaukseen. Kalm suunnitteli inkeriläisten, virolaisten, Pohjan Poikien ja muiden suomalaisten hyökkäystä Inkerinmaalle alueen suomalaisväestön auttamiseksi ja Pietarin valtaamiseksi. Tämä olisi toteutettu Virosta, Karjalankannakselta ja Aunuksesta käsin. Enemmistö kuitenkin halusi takaisin kotiin eikä allekirjoittanut uutta sopimusta.


title: Pohjan Pojat

text: Pohjan Pojista suurin osa kotiutettiin takaisin Suomeen huhtikuun 1919 alussa. Kotiinlähdön tunnelma oli kireä suomalaisten humalapäisen riehumisen ja vanhan Valkissa tapahtuneen 16-vuotiaan suomalaissotilaan surman takia. Viroon jäi 200 Pohjan Poikaa, joka jäi rungoksi Kalmin toivomaan Inkerin vapaaehtoisarmeijaan. Tämä 200 sotilaan joukko osallistui vielä huhtikuun-toukokuun vaihteessa taisteluihin Mustjoen rintamalla saaden tappioikseen kolme haavoittunutta.


title: Pohjan Pojat

text: Kun Pohjan Poikien komentaja Kalm ei saanut koottua miehiä Inkerin retkelle ja Viron Avustamisen Päätoimikunta irtisanoi välit häneen, Kalm antoi rykmentin hajottamispäiväkäskyn 29.5.1919. Hajottamisen jälkeen osa Pohjan Pojista jäi palvelemaan inkeriläisiin vapaajoukkoihin ja osa Viron Armeijaan. Pohjan Poikien vahvennetun rykmentin kokonaistappiot olivat 116 miestä eli noin 4 prosenttia kokonaismäärästä. Pohjan Poikien tappioprosentti oli kaksi kertaa suurempi kuin I Suomalaisen Vapaajoukon.


title: Idiootti (romaani)

text: Idiootti () on Fjodor Dostojevskin romaani, joka ilmestyi venäjän kielellä vuonna 1868. Romaanin päähenkilö on ruhtinas Lev Nikolajevitš Myškin. Tapahtumat sijoittuvat pääasiassa Pietarin seurapiireihin.


title: Idiootti (romaani)

text: Myškin on epilepsiaa sairastaessaan ollut pitkiäkin aikoja täysin ulkopuolisena arkielämästä, ja tästä sekä siitä syystä että hän on ympäristön mielestä naiivilla tavalla hyväntahtoinen, häntä pahansuovasti kutsutaankin idiootiksi. Idiootti sisältää myös varhaisia eksistentialistisia piirteitä. Ruhtinaan hahmossa on nähty yhteyksiä kirjailijaan muun muassa siinä, että tiettävästi myös Dostojevski itse sairasti epilepsiaa.


title: Idiootti (romaani)

text:
Kirja jakaantuu neljään osaan. Ensimmäisessä osassa tutustutaan ruhtinas Lev Nikolajevitš Myškiniin, joka kuuluu Venäjän arvostetuimpiin aatelissukuihin. Myškin on viettänyt viimeiset neljä vuotta sveitsiläisessä parantolassa, ja häntä pidetään Venäjällä älyllisesti vajaana, idioottina. Ruhtinas on kuitenkin junamatkalla Venäjälle, ja matkalla hän tapaa Parfjon Rogožinin, joka kertoo Myškinille rakastetustaan, Nastasjasta.
Pietarissa Myškin majoittuu kaukaisen sukulaisensa Jelizaveta Jepantšinin ja tämän perheen luokse. Perheen talossa Myškin tutustuu Gavrila (Ganja) Ivolgin-nimiseen mieheen, joka rakastaa Jelizavetan nuorinta tytärtä Aglajaa mutta pyrkii menemään naimisiin Nastasja Filippovnan kanssa, koska hänelle on luvattu Nastasjan, kohtalokkaan naisen, naimisesta 75 000 ruplaa. Koska Myškin vaikuttaa Gavrilan mielestä naiivilta, Gavrila kertoo hänelle aikeistaan, ja Myškinille selviää, että nainen on sama, johon hänen tapaamansa Rogožin on rakastunut.


title: Idiootti (romaani)

text: Ruhtinas Myškin vuokraa huoneen Gavrilan asunnosta, jossa asuvat myös Gavrilan äiti, isä, sisar ja veli. Pian Nastasja saapuu ja syyttää Ganjan perhettä, joka on loukannut häntä kieltäytymällä siunaamasta hänen ja Ganjan liittoa. Myškin kuitenkin estää naista jatkamasta syytteitään. Samassa asuntoon saapuu myös Rogožin, joka lupaa tuoda Nastasjan samaniltaiselle syntymäpäivälle 100 000 ruplaa. Rogožinin tarkoituksena on tehdä Nastasjaan vaikutus rahoillaan.


title: Idiootti (romaani)

text: Syntymäpäiväjuhlille, joilla Nastasja valitsee tulevan puolisonsa, saapuu myös ruhtinas Myškin, jota ei ole kutsuttu mutta joka pääsee Koljan (Ganjan nuoremman veljen) mukana sisälle. Myškinin ohjeita noudattaen Nastasja torjuu Ganjan kosinnan. Pian Rogožin saapuu lupaamiensa rahojen kanssa ja pyytää Nastasjan kättä. Myškin ei kuitenkaan halua Nastasjan tahraavan mainettaan ja kosii Nastasjaa kertomalla samalla, että hän on saanut suuren perinnön. Nastasja on iloisesti yllättynyt Myškinin ehdotuksesta mutta päättää lähteä Rogožinin mukaan sanomalla, että hän ei voi turmella Myškinin kaltaista pienokaista.


title: Idiootti (romaani)

text: Seuraavan puolen vuoden aikana Nastasja miettii valintaansa, koska Myškinin teot, joilla tämä pyrki estämään häntä tuhoamasta elämäänsä, ovat koskettaneet häntä syvästi. Samanaikaisesti Myškin ei halua nähdä hänen kärsivän vuokseen, ja Rogožin taas ei pidä Nastasjan osoittamasta myötätunnosta Myškiniä kohtaan. Selvittääkseen asian Myškin päättää vierailla Rogožinin luona, jossa Myškiniä kauhistuttaa Rogožinin asenne naista kohtaan, kun Rogožin myöntää harkinneensa naisen tappamista.


title: Idiootti (romaani)

text: Myöhemmin samana päivänä Myškinin puheista ärsyyntynyt Rogožin yrittää tappaa ruhtinaan, mutta Myškinin epilepsiakohtaus pelastaa hänet. Myškin palaa Pavlovskin huvilalle, jossa viettää kesän Jepantšinin ja Ivolginin perheiden sekä Nastasja Filippovnan kanssa. Viettäessään aikaa Jepantšinin perheen kanssa hän rakastuu perheen nuorimpaan tyttäreen Aglajaan, joka tuntuu vastaavan hänen tunteisiinsa mutta ei kuitenkaan myönnä asiaa avoimesti. Jepantšinin perhe on valmis naittamaan tyttärensä Myškinille, kunnes Myškin saa epileptisen kohtauksen ja perhe päättää, että sairas ruhtinas ei ole sopiva Aglajalle. Aglaja ei kuitenkaan luovuta ja tapaa Nastasjan, joka on kirjoittanut hänelle kirjeitä, joissa kannustaa Aglajaa naimaan Myškinin. Naisten tavatessa he vaativat Myškiniä valitsemaan välillään. Ruhtinas Myškin rakastaa Aglajaa mutta haluaa samalla pelastaa Nastasjan. Hän valitsee Nastasjan pelastamisen häpeältä ja pyytää Aglajaa lähtemään. Nastasja kuitenkin kieltäytyy naimasta ruhtinasta ja lähtee jälleen Rogožinin matkaan.


title: Idiootti (romaani)

text: Myškin seuraa Nastasjaa ja Rogožinia Pietariin, jossa traagiset tapahtumat alkavat. Kirjan lopussa Myškin menettää järkensä ja palaa parantolaan Sveitsiin. Rogožin taas tuomitaan murhasta 15 vuoden pakkotyöhön Siperiassa.


title: Day of Defeat: Source

text: Day of Defeat: Source (lyh. DoD: Source) on Valve Corporationin kehittämä viimeisin versio suositusta "Day of Defeat" -nimisestä "Half-Life" -modista. Peli on nopeatempoinen toiseen maailmansotaan sijoittuva ensimmäisen persoonan ammuntapeli ja se hyödyntää Source-pelimoottoria joka mahdollistaa realistisen fysiikan.


title: Day of Defeat: Source

text: Pelissä pelaaja asettuu joko Yhdysvaltain maavoimien tai Wehrmachtin jalkaväen puolelle, ja valitsee sen jälkeen itsellensä hahmoluokan. Valittavia hahmoluokkia ovat: Rifleman, Assault Infantry, Support Infantry, Sniper, Machine Gunner ja Rocket Infantry. Valinnan jälkeen pelaajat syntyvät kummankin puolen omalle syntymäalueelle ja aloittavat pelaamisen. Kuollut pelaaja syntyy tavallisesti kymmenen sekunnin kuluttua takaisin joukkueen syntymäalueelle.


title: Day of Defeat: Source

text:
Erän voittajaksi selviää se puoli, joka saa vallattua kaikki viisi lipulla merkittyä aluetta pelikentältä. Usein alue vaatii yhden pelaajan valtaukseen, mutta monessa pelikentässä on myös vähintään yksi alue, jonka valtaamiseen vaaditaan kaksi pelaajaa. Aluetta valtaavien pelaajien on pysyttävä hengissä tai pysyttävä alueella lyhyen ajan, jotta valtaus onnistuisi. Vastustajan tuleminen samalle alueelle tai valtaajan tappaminen pysäyttää valtauksen. Valtauksen onnistuttua valtaajat saavat valtauksesta pisteen ja alueen lippu muuttuu sen vallanneen puolen lipuksi.
Pelissä on kahdeksan virallista pelikenttää, joista kuusi ovat käännöksiä alkuperäisestä "Day of Defeatista". Argentan ja Colmar eivät olleet alkuperäisessä "Day of Defeatissa". Kaikki kentät ovat pelimuodoltaan valtauskenttiä, paitsi uusimmat kentät Colmar ja Jagd, jotka ovat "detonation"-pelimuotoisia, joissa tehtävä on tuhota kohde räjähdepaketeilla. Pelin kentät eivät ole kuviteltuja, mutta niissä on osittain kuviteltuja piirteitä.


title: Day of Defeat: Source

text: Hahmoluokka määrittää millä aseistuksella pelaaja aloittaa ja miltä hahmo näyttää.


title: Day of Defeat: Source

text:
Jalkaväen sotilas, kevyesti varustettu perushahmoluokka, joka sopii joka tilanteeseen.
Aliupseeri, tämä hahmoluokka on tyypillinen hyökkäävä hahmoluokka konepistoolin ansiosta.
Toimii kevyen tulituen antajana ja toimii myös hyökkääjänä.
Tarkka-ampuja, tarpeellinen hahmoluokka joukkueen etenemisen turvaamiseksi.
Konekiväärimies, raskaan tulituen antaja.
"Parakentissä" laskuvarjojoukoilla on valittavissa kaikki hahmoluokat.


title: Day of Defeat: Source

text: "Day of Defeatissa" on monta erilaista asetta. Useimmat aseet ovat hahmoluokkakohtaisia. Aloituspisteiden lähellä voi löytyä kuitenkin löytyä Bazooka, panssarikauhu tai PIAT. Kentissä on myös tuliasemaan asennettuja kranaatinheittimiä. Pelaajilla on myös amerikkalainen M1911, saksalainen Luger tai brittiläinen Webley-revolveri käsiaseenaan. Pelaajien varustuksista löytyy myös kranaatteja ja puukko tai lapio. Source-versiossa aseistusta on karsittu ja muutettu joiltakin osin, esimerkiksi kiväärimiehillä ei ole enää käsikranaatteja tai pistoolia.


title: Day of Defeat: Source

text: Liittoutuneiden aseistuksena on M1 Garand ja M1 Carbine -kiväärit, Thompson- ja M3-konepistoolit, Springfield M1903 -kivääri ja Browning Automatic Rifle -pikakivääri, .30-kaliiperinen konekivääri sekä Bazooka.


title: Day of Defeat: Source

text: Akselivaltojen aseistuksesta löytyy: Karabiner 98k ja Gewehr 43 -kiväärit, MP-40-konepistooli, Sturmgewehr 44 -rynnäkkökivääri, FG-42-automaattikivääri, MG-34- ja MG-42-konekiväärit sekä panssarikauhu.


title: Day of Defeat: Source

text: "Day of Defeatissa" on mukana 22 virallista pelikenttää. Kentät jakautuvat valtaus- ja tehtäväkenttiin. Tehtäväkentissä toinen joukkueen täytyy tuhota toisen joukkueen kohteet. Tällainen on esimerkiksi Normandian maihinnousuun sijoittuva "dod_charlie", jossa amerikkalaisten tehtävänä on tuhota saksalaisten rannikkotykit ja radiokeskus. Valtauskentissä joukkueen on vallattava kaikki lipuilla merkityt alueet ennen vastapuolta. Modiin on ladattavissa paljon fanien työstämiä kenttiä.


title: Day of Defeat: Source

text: "Day of Defeat: Source" julkaistiin Valve Corporationin Steam-verkkopalvelun kautta 26. syyskuuta 2005, ja kauppojen hyllyille se päätyi Yhdysvalloissa 28. syyskuuta "" -paketin mukana joka sisältää myös "Half-Life 2: Deathmatchin". Nykyään sitä myydään useassa maassa itsenäisenä julkaisuna.


title: Day of Defeat: Source

text: Pelin julkaisua julistettiin laajoilla IRC-juhlilla ja nettiradiolähetyksillä. Julkaisun yhteydessä useammat peliserverit täyttyivät pelaajista ja vapaita pelipaikkoja löytyi vain heikomman pelaajatason omaavilta pelipalvelimilta.


title: Maskotti

text: Maskotti on hahmo, joka esimerkiksi kannustaa urheilujoukkuetta tai on ravintolan vetonaula lapsille. Maskotteja voidaan myös käyttää omana onnenkaluna, esimerkiksi koululuokalla voi olla oma maskotti. Maskotti on yleensä eläin, mutta se voi myös olla mikä tahansa olento. Maskotin tarkoituksena esimerkiksi urheilutapahtumissa (varsinkin Yhdysvalloissa) on yleensä kannustaa joukkueen kannattajia kannatushuutoihin ynnä muuta sellaista. Tällöin maskottina toimii joku maskotin pukuun sonnustautunut henkilö. Maskotin kuvalla ja nimellä voidaan myös myydä erilaisia oheistuotteita.


title: Maskotti

text: Myös monella urheilijalla on maskotti. Tällainen maskotti muistuttaa yleensä ulkonäöltään itse urheilijaa, mutta on yleensä isopäinen tai muuten koomisen näköinen. Tällaisia maskotteja käytetään usein urheilijoiden kotisivuilla, ja usein t-paitoja ja esimerkiksi matkapuhelimien taustakuvia myydään nimenomaan maskotin eikä itse urheilijan kuvalla.


title: Maskotti

text: Sana "maskotti" on tullut suomeen ruotsin ja englannin kautta ranskasta – "mascotte" on deminutiivijohdos provensaalin noitaa tarkoittavasta sanasta "masco". "Maskotti" on tarkoittanut onnenkalua, talismaania tai noidan lumousta. Mahdollisesti sana juontaa juurensa keskiajan latinan sanasta "masca" ’maski, aave, painajainen’. Käsitteen teki tunnetuksi Edmond Audranin vuoden 1880 komediallinen ooppera "La Mascotte", jossa kodissa asuva keiju tuo onnea italialaiselle maanviljelijälle. Ooppera esitettiin seuraavana vuonna englanniksi. Suomen kirjakielessä "maskotti" on tullut käyttöön 1900-luvun alkupuolella.


title: Martti Haavio

text: Martti Henrikki Haavio (kirjailijanimi P. Mustapää; 22. tammikuuta 1899 Temmes – 4. helmikuuta 1973 Helsinki) oli suomalainen kansanrunouden ja mytologian tutkija, runoilija ja akateemikko. Runonsa hän julkaisi nimellä P. Mustapää, jonka hän keksi Tallinnan vanhankaupungin Mustapäiden talon nimen perusteella.


title: Martti Haavio

text: Haavio kuului uransa alkuvaiheessa Tulenkantajat-ryhmään. Suojeluskuntaan Haavio liittyi sisällissodan aikana. Hän toimi aktiivisesti myös Akateemisessa Karjala-Seurassa, josta hän kuitenkin erosi vuonna 1932 yhdessä monien muiden poliittiseen keskustaan suuntautuneiden jäsenten kanssa, kun AKS:n enemmistö ei suostunut tuomitsemaan Mäntsälän kapinaa. Puoluekannaltaan Haavio oli maalaisliittolainen. Myöhemmin Haavio toimi kansanrunoudentutkimuksen professorina Helsingin yliopistossa.


title: Martti Haavio

text: Haavion ensimmäinen vaimo (vuodesta 1929), kansanrunoudentutkimuksen dosentti Elsa Enäjärvi kuoli syöpään 1951. Runoilija Aale Tynnin kanssa Haavio avioitui 1960. Haavioiden tytär Elina Haavio-Mannila on sosiologian täysinpalvellut professori. Toinen tytär Katarina Eskola on kulttuurintutkija. Martti Haavion veli oli pappi ja runoilija Jaakko Haavio.


title: Martti Haavio

text: Martti Haavio vietti osan lapsuudestaan Nokian Tottijärvellä, jossa järjestetään nykyään vuosittain "P. Mustapää -päiviä". Tapahtumassa myönnetään myös "P. Mustapää -palkinto" ansioituneelle runoilijalle hänen elämäntyöstään.


title: Martti Haavio

text: Haavio teki yliopistouransa kansanrunouden tutkijana ja teki useita runonkeruumatkoja tieteenalan tradition mukaan. Runoilijana hän oli 1920-luvulla lähellä Tulenkantajat-ryhmää, muttei innostunut ryhmän eksotiikan ja koneromantiikan ihailusta, vaan korosti suomalaista perinnetietoisuutta. Toisen maailmansodan ja sen aiheuttaman aatteellisen hämmennyksen jälkeen Haavio korosti runoudessaan vastapareja luonto–ihminen, pysyvä–katoava, ajattomuus–sodan hävitys. Sodanjälkeisessä tuotannossaan hän toimi siltana perinteisen ja modernin lyriikan välillä ja uudisti merkittävällä tavalla runouden rytmiikkaa.


title: Juliet Jonesin Sydän

text: Juliet Jonesin Sydän on vuonna 1980 perustettu alun perin ruukkilais-oululainen rock-yhtye, joka julkaisi kymmenen albumia vuosina 1985–1996. Nimi tulee samannimisestä sarjakuvasta. Yhtye sai mainetta intensiivisenä ja spontaanina lavaesiintyjänä. Uusi aalto -henkiset sanoitukset hyödyntävät huumoria ja ironiaa. Yhtyeen kappaleista tunnetuimpia ovat ”Helppo elämä” (1985) ja ”Miksi naiset aina rakastuvat renttuihin” (1988).


title: Juliet Jonesin Sydän

text: Pääosan Juliet Jonesin Sydämen albumeista julkaisi Poko Rekords. Vuonna 1985 yhtye valittiin "Rumba"-lehdessä vuoden nuoreksi kyvyksi./ Viimeiset albuminsa "Joneskaupunki" (1994) ja "Hai" (1996) yhtye kustansi oman levy-yhtiönsä Art Planktonsin kautta. JJS:n toiminta päättyi vuonna 2001.


title: Juliet Jonesin Sydän

text: Yhtyeen pitkäaikaisimman kokoonpanon keskeinen lauluntekijä Eero Hyyppä jatkoi musiikin tekemistä ja konsertointia esittäen yhtyeidensä Eero Jones & Kahvi (1998) ja Juliet Jones (2003) kanssa myös vanhaa Juliet Jonesin Sydän -materiaalia. Hyyppä oli julkaissut tummempisävyisiä tekstejään myös yhtyeessään Inkvisitio, joka julkaisi ensimmäisen albuminsa "Paratiisi" vuonna 1989.


title: Juliet Jonesin Sydän

text: Muista jäsenistä basisti Kari Heiskari vaikutti vuoteen 2011 asti Yölintu-orkesterissa, jolle JJS-kitaristi Sami Pirkola on tehnyt joitakin kappaleita. Pirkola toimii sosiaalipsykiatrian professorina Tampereen yliopistossa ja on tehnyt jonkin verran kappaleita eri artisteille. Hän esiintyy kokoonpanon "Sami Jones & Vaeltava Koira" kanssa albumilla Kari Peitsamon lauluja. Toinen kitaristi-laulaja Kari Hyvärinen toimii viihdealan verkkokauppaa tekevän yhtiön johtotehtävissä ja rumpali Jussi Parkkonen työskentelee radiomarkkinointitehtävissä ja on toimittanut ohjelmaa Radio Suomipopilla.


title: Juliet Jonesin Sydän

text: Joulukuussa 2014 Juliet Jonesin Sydän ilmoitti tekevänsä paluun vuonna 2015. Yhtye esiintyi Helsingin Tavastia-klubilla 1. huhtikuuta 2015. Kokoonpano on sama kuin vuosina 1988-1997 lukuun ottamatta kosketinsoittaja-laulaja Eero Hyyppää, joka Parkinsonin taudin vuoksi ei pysty osallistumaan.


title: Juliet Jones

text: Juliet Jones on turkulainen rock-yhtye, joka perustettiin Juliet Jonesin Sydän -yhtyeen raunioille.


title: Poronkusema

text: Poronkusema on vanha porolla liikuttaessa käytetty pituuden mittayksikkö. Poronkusema on se matka, jonka ajoporoa voi ajaa (poron) virtsaamistaukojen välillä. Poro ei pysty virtsaamaan juostessaan, ja liian pitkä juoksuttaminen voi aiheuttaa sille halvaustilan. Maksimissaan poronkusema voi olla jopa 7,5 kilometriä.


title: Rastilankallio

text: Rastilankallio () on korttelimainen asuinalue Vuosaaren Rastilassa. Asuinalue on rakennettu 2000-luvun alussa Rastilan eteläosaan. Rastilankallion alueella samoille tonteille on sijoitettu kerros- ja rivitaloja. Aivan Rastilankallion eteläpuolella on Rastilan metroasema. Muissa suunnissa alue rajautuu pientaloalueeseen sekä leirintäalueeseen.


title: Rastilankallio

text: Asuinalueen keskellä sijaitsee päiväkoti Vankkuri, asukastalo Kulkuri ja puisto. Pysäköinti on keskitetty pysäköintilaitokseen ja teiden vieressä oleville parkkipaikoille alueen ulkopuolelle. Rastilankallion eteläosaa täydennettiin 2010-luvun alussa. Koulu sijaitsee kerrostaloalueen ja Rastilan pientaloalueen välissä. Alue oli aiemmin leirintäalueen telttailualueena ja nykyisen puiston kohdalla sijaitsi grillipaikka.


title: Hypocrisy

text: Hypocrisy on ruotsalainen death metal -yhtye. Sen perusti Peter Tägtgren Ludvikassa vuonna 1990. Alkuaikoina Hypocrisyn musiikki oli perinteistä death metalia, mutta on "The Fourth Dimension" -albumista lähtien muuttunut melodisempaan suuntaan. Laulaja Masse Brobergin tekemät sanoitukset olivat antikristillisiä ja saatanallisia, mutta tämän lähdettyä yhtyeestä vuonna 1993, sanoitusten teemaksi otettiin paranormaalit ilmiöt ja avaruusolennot.


title: Hypocrisy

text: Vuonna 1997 ilmestyneen The Final Chapterin huhuttiin jäävän yhtyeen viimeiseksi levyksi, koska Peter halusi keskittyä enemmän omistamansa Abyss Studion johtamiseen, mutta fanien ympäri maailmaa lähettämä anomusten tulva yhtyeen paluulle tuotti tulosta, eikä Hypocrisyn taru loppunut The Final Chapteriin.


title: Hypocrisy

text: Yhtyeen toistaiseksi viimeisin albumi on End of Disclosure, joka julkaistiin 22. maaliskuuta 2013.


title: Ultima Thule

text: Ultima Thule voi tarkoittaa seuraavia asioita:


title: The Boss

text: The Boss (”Pomo”) voi tarkoittaa seuraavia:


title: M/S Viking 4

text: M/S Express O () oli autolautta, joka kuului menestykseksi osoittautuneen Meyer Werftin telakan "Papenburgin sisaret" - sarjaan. Aluksen tilasi Viking Linen osakasvarustamo Rederi AB Sally vuoden 1972 kesäkuussa. Alus valmistui valmistenumerolla 570 ja se luovutettiin tilaajalleen kesäkuussa 1973. Alus asetettiin alkujaan Turku–Maarianhamina–Tukholma reitille, mutta sitä käytettiin Viking Linen liikenteessä myös muilla yhtiön reiteillä, muun muassa Naantali–Maarianhamina–Tukholma/Kapellskär, sekä väliaikaisesti myös Helsinki–Tukholma välillä.


title: M/S Viking 4

text: Pääpiirteissään uusi alus noudatti sarjan edellisten alusten tilauserittelyä, ja suunnilleen samoja teknisiä pääarvoja, sekä mittoja. Joitakin muutoksia Viking 4:n oli kuitenkin tehty.


title: M/S Viking 4

text:
Aluksen tekniset tiedot ovat voineet muuttua aluksen käyttöhistorian aikana. Artikkelissa esitetyt tiedot perustuvat aluksen alkuperäiseen kokoonpanoon.Viking 4 myytiin vuonna 1980 englantilaiselle rahoitusyhtiölle, joka puolestaan vuokrasi aluksen edelleen. Tämän jälkeen alusta käytettiin muun muassa Englannin kanaalin liikenteessä.
Viimeisimpinä käyttövuosinaan 2000-luvun alussa alus liikkui Kreikan lähivesistöillä. Alus lähti Intiaan Mongolian lipun alla vuonna 2005. Alus lienee päätynyt romutukseen vuonna 2005.


title: Liquid Snake

text: Liquid Snake () on Hideo Kojiman luoma kuvitteellinen henkilö, joka esiintyy "Metal Gear" -pelisarjassa. Hän on sarjan päähenkilön, Solid Snaken, kaksoisveli ja toinen salaisessa "Les Enfants Terribles" -projektissa luoduista Big Bossin klooneista. Hän esiintyy ensimmäisen kerran antagonistina pelissä "Metal Gear Solid", jossa hän johtaa kapinoivaa FOXHOUND-yksikköä, joka ottaa haltuunsa ydinaseiden hävityslaitoksen Alaskassa. Hahmo palaa esiosassa "" lapsisotilaana lempinimeltään . Hänen oikeaksi nimekseen paljastuu .


title: Liquid Snake

text: Hahmon ääninäyttelijänä toimii pelien japaninkielisessä versiossa Banjō Ginga ja englanninkielisessä versiossa Cam Clarke.


title: Liquid Snake

text: Liquid Snake syntyi Yhdysvaltain hallituksen salaisen "Les Enfants Terribles" -projektin seurauksena. Hän oli "1900-luvun suurimman sotilaan" Big Bossin klooni, ja hänen "veljensä" olivat Solid Snake ja Solidus Snake. Liquid alkoi vihata Solidia, koska uskoi tämän saaneen Big Bossin "hallitsevat" geenit. Hän kuvitteli olevansa täten veljeään "huonompi" Liquid Snake on 183-senttinen, hänellä on vasemmassa kädessä tatuointi ja hän osaa puhua seitsemää eri kieltä. Hänen älykkyysosamääränsä on 180.


title: Liquid Snake

text: Liquid kasvatettiin Englannissa. Hän osallistui Persianlahden sotaan SAS-agenttina jäljittääkseen ja tuhotakseen Scud-ohjuksia. Todellisuudessa hänet lähetettiin sotaan palvelemaan SIS-vakoojana Lähi-idässä. Hän epäonnistui tehtävässään ja joutui irakilaisten sotavangiksi, kunnes Yhdysvaltain armeija pelasti hänet vuonna 1994. Hänen vihaansa Solid Snakea kasvatti entisestään se, että vuonna 1999 Solid surmasi Big Bossin—miehen jonka Liquid oli halunnut tappaa.


title: Liquid Snake

text: Liquid liittyi FOXHOUND-erikoisyksikön jäseneksi Solid Snaken ja Roy Campbellin vetäydyttyä eläkkeelle. Vuonna 2005 hänestä oli tullut FOXHOUNDin johtaja. Hän ryhtyi terroristiksi ja kaappasi Shadow Moses -saarella sijaitsevan ydinaseiden loppusijoitusta varten tarkoitetun laitoksen, jossa ArmsTech-yhtiö rakensi salaa uusinta Metal Gear -sotakonetta, Metal Gear REXiä. Hän vaati Yhdysvaltain hallitusta luovuttamaan hänelle Big Bossin ruumiin, tai hän käyttäisi Metal Gear REXin ydinohjusta tuhoamaan amerikkalaisen suurkaupungin.


title: Liquid Snake

text: Solid Snake lähetettiin pysäyttämään terroristien aikeet. Hän voitti FOXHOUNDin jäsenen Psycho Mantiksen, mutta lopulta Liquid hyökkäsi hänen kimppuunsa Hind D -taisteluhelikopterilla. Stinger-ohjuslaukaisimella varustautuneena Solid onnistui tuhoamaan helikopterin, mutta Liquid selviytyi hengissä. Myöhemmin Mestari Milleriksi naamioitunut Liquid huijasi Solidin aktivoimaan Metal Gear REX:in.


title: Liquid Snake

text: Metal Gear REXiä ohjannut Liquid miltei onnistui tappamaan veljensä, mutta Gray Foxin avulla Solid tuhosi mechan. Tämän jälkeen Liquid ja Solid taistelivat toisiaan vastaan romuttuneen Metal Gear REXin huipulla. Liquid hävisi nyrkkitappelun, mutta pian tämän jälkeen jahtasi Solidia jeepillä. Takaa-ajon jälkeen konekiväärillä aseistautunut Liquid sai viimeinkin tilaisuuden surmata Solid Snake, mutta hän kuoli keinotekoisen FOXDIE-viruksen aiheuttamaan sydänkohtaukseen.


title: Liquid Snake

text: Shadow Moseksen tapahtumien jälkeen Revolver Ocelot sai menettämänsä oikean käden tilalle Liquidin ruumiista otetun käden. Metal Gear Solid 2:ssa Liquidin käsi ottaa ajoittain Ocelotin hallintaansa. Tämä saattaa johtua Ocelotin piilevistä meedionlahjoista, sillä Ocelotin isä on The Sorrow -pelistä, joka oli voimakas meedio.


Metal Gear Solid 4: Guns of the Patriots () on Kojima Productionsin kehittämä ja Konamin julkaisema hiiviskelypeli sekä aikajärjestyksessä "Metal Gear" -sarjan seitsemäs osa. Peli oli ilmestyessään yksi PlayStation 3 -konsolin odotetuimmista yksinoikeuspeleistä ja se sai myös kriitikoilta hyvän vastaanoton.


"Metal Gear Solid 4: Guns of the Patriotsin" ohjaa useimpien edellisten "Metal Gear" -pelien tavoin Hideo Kojima, mutta poikkeuksellisesti pelin ohjaukseen osallistuu myös käsikirjoittaja Shuyo Murata. Pelin tuottajana toimii Kenichiro Imaizumi, pelimusiikin säveltää Harry Gregson-Williams ja hahmosuunnittelusta on vastuussa Yoji Shinkawa. Vuoden 2007 E3-messutilaisuudessa Kojima sanoi, että "Guns of the Patriots" on viimeinen "Metal Gear" -peli, johon hän osallistuu. Lisäksi peli on viimeinen osa, jossa sarjan päähenkilö Solid Snake esiintyy.


Aikaisempien "Metal Gear" -sarjan pelien tavoin "Metal Gear Solid 4: Guns of the Patriots" on hiiviskelypeli, jossa pelaajahahmo Solid Snaken tarkoituksena on vältellä vihamielisiä sotilaita ja suorittaa erilaisia tehtäviä. Hideo Kojima on haastetteluissa kertonut, että hiiviskelyn pelimekaniikkaa on kehitetty esimerkiksi siten, että rakennusten seinät voivat tuhoutua ja pelaajahahmo voi naamioitua viholliseksi. Kojima on myös kertonut, että edeltäjistään poiketen peli ei enää painosta pelaajaa keskittymään pelkkään hiiviskelyyn, vaan pelaajalle annetaan mahdollisuus päättää, suorittaako hän pelissä tehtävänsä hiiviskelemällä vai taistemalla.


title: Metal Gear Solid 4: Guns of the Patriots

text: Snakelle on annettu uusia liikkeitä, kuten kyky piiloutua tynnyriin tai hankkia ylimääräisiä esineitä tekemällä vihollisille ruumiintarkastuksen. "issä" esitelty naamiointijärjestelmä tekee paluun yksinkertaistetussa muodossa siten, että Snake on pukeutunut "Octocamo"-nimiseen pukuun, joka kykenee sulautumaan ympäristöön muuttamalla väritystään. Snaken varustukseen kuuluu myös "Solid Eye" -silmälappu, joka korvaa edellisten pelien infrapuna- ja pimeänäkölasit sekä kiikarit ja tutkan. Snakellä on myös Otaconin keksimä Metal Gear Mk. II -robotti, jota pelaaja voi käyttää tiedusteluun ja vihollisten tainnuttamiseen sähköiskulla.


text: Peliympäristönä tullaan näkemään Lähi-idässä sijaitseva raunioitunut kaupunki, joka on muuttunut keskenään taistelevien yksityisarmeijoiden taistelukentäksi. Koska kaupunki on jatkuvassa sotatilassa, Snaken kohtaamat sotilaat eivät ole yksiselitteisesti liittolaisia tai vihollisia, vaan pelaajan teot ja toiminta vaikuttavat siihen, millä tavalla sotilaat suhtautuvat kohtaamansa tunkeutujaan. Tavallisten rivisotilaiden ja näiden kulkuneuvojen lisäksi kaupungin kaduilla partioi raskaasti aseistettuja Metal Gear Gekkō -robotteja, jotka jahtaavat Snakea viholliselle paljastumisen yhteydessä. Muita peliympäristöjä ovat muun muassa Lähi-itä, Etelä-Amerikka, Itä-Eurooppa, ensimmäisessä Metal Gear Solidissa esiintynyt Shadow Moses -saari ja taistelulaiva Outer Haven.


text: Pelissä on myös "Metal Gear Online"-moninpelitila. Tämä on tiimityöpainotteinen moninpeli, johon voi osallistua max 16 pelaajaa. Palvelu kuitenkin lakkautettiin 12. kesäkuuta 2012, tasan neljä vuotta pelin julkaisemisen jälkeen.


text: "Metal Gear Solid 4: Guns of the Patriotsin" päähahmo on sarjasta tuttu Solid Snake, jonka keho on kokenut kiihtyneen vanhenemisprosessin. Snaken rinnalla nähdään "Metal Gear" -sarjan vakiohahmoja: Snaken uskollinen aisapari Hal "Otacon" Emmerich; eläkkeelle siirtynyt Snaken entinen komentaja Roy Campbell; Meryl Silverburgh, josta on tullut Yhdysvaltain maavoimien Rat Patrol Team 01 -yksikön joukkuenjohtaja; kömpelö sotilas Johnny Sasaki, joka esiintyy lempinimellä "Akiba" ja on Rat Patrol Team 01:n elektroniikkaekspertti; nanokoneisiin perehtynyt tiedenainen Naomi Hunter, joka ruiskutti Snaken elimistöön geenimuunnellun FOXDIE-viruksen; kyborgininjaksi muuttunut Raiden; Raidenin tyttöystävä Rosemary, joka on mennyt naimisiin Campbellin kanssa; salanimellä "Big Mama" esiintyvä EVA, josta on tullut itäeurooppalaisen sissiliike Paradise Lostin johtaja; ja museolaiva USS "Missourin" kapteeniksi nimitetty Snaken entinen tietoanalyytikko Mei Ling. Pelin esittelemistä uusista hahmoista Snaken liittolaisia ovat 7-vuotias pikkutyttö Sunny, joka on "ssä" mainittu Olga Gurlukovichin lapsi; asekauppias Drebin 893 ja hänen lemmikkiapinansa Little Gray; sekä Rat Patrol Team 01:n jäsenet Ed ja Jonathan, jotka on nimitetty Hideo Kojiman "Policenauts"-pelin hahmojen pohjalta.


text: Pelin pääkonna on edellisistä "Metal Gear" -peleistä tuttu Revolver Ocelot eli "Liquid Ocelot", jonka mielen ja kehon on salaperäisesti vallannut edesmennyt Liquid Snake. Liquidin puolella on Raidenin arkkivihollinen Vamp "Metal Gear Solid 2: Sons of Libertystä". Liquidin valtavan yksityisarmeijan valiojoukko on neljästä sodankäynnin järkyttämästä nuoresta naisesta koostuva Beauty and the Beast -yksikkö, jonka jäsenet toimivat pelin pomohahmoina. Yksikön jäsenet Screaming Mantis, Crying Wolf, Raging Raven ja Laughing Octopus ovat yhdistelmiä edellisten "Metal Gear" -pelien pomohahmoista: heidän tunnetilansa viittaavat Cobra-yksikön jäseniin "issä"; nimet viittaavat FOXHOUND:n jäseniin "Metal Gear Solidissa"; ja aseistus viittaa Dead Cellin jäseniin "Metal Gear Solid 2: Sons of Libertyssä".


text:
Viisi vuotta "Metal Gear Solid 2: Sons of Libertyn" loppuratkaistusta eli vuonna 2014 sodankäynnistä on tullut välttämätöntä maailmantaloudelle. Valtavista liiketuloista on tullut motiivi rahanahneille yksityisarmeijoille, joiden palkkasotilaiden ja sotakoneiden sotilaalliset väliintulot köyhissä kehitysmaissa ovat korvanneet raakaöljyn aseman maailman pörssikursseissa. Nanoteknologiasta on kehittynyt merkittävä tekijä sodankäynnistä, koska sotilaiden elimistöön ruiskutetuilla nanokoneilla valvotaan sotilaiden toimintaa ja säädellään suorituskykyä taistelutantereella. Sotilaskäyttöiset nanokoneet on liitetty maailmanlaajuiseen tietoverkkoon, joka tunnetaan nimellä SOP eli Sons of the Patriots. Maailman viisi suurinta yksityisarmeijaa ovat yhdysvaltalaiset Werewolf ja Raven Sword, brittiläinen Praying Mantis, ranskalainen Pieuvre Armement ja venäläinen Otselotovaya Khvatka, joiden yhteinen sotilasmahti vetää vertoja Yhdysvaltain asevoimille. Näiden viiden suurimman yksityisarmeijan emoyhtiö on Outer Heaven, jonka johtaja Liquid Snake on päättänyt kaataa Yhdysvaltoja hallitsevat Patriootit ja luoda Big Bossin haaveilema maailmanjärjestys, jossa maailma on ikuisen sodankäynnin vallassa. Yhdysvallat ei uskalla toimia sotilaallisesti, koska Outer Heavenin tuho voisi merkitä sodankäynnistä riippuvaisen maailmantalouden romahdusta. Yhdistyneiden kansakuntien valtuutuksella Roy Campbell lähettää ennenaikaisesti vanhentuneen Solid Snaken viimeiselle tehtävälle. Snaken tavoitteena on matkustaa Lähi-itään ja eliminoida Liquid, joka on suunnittelemassa maailmanlaajuista kansannousua Patriootteja vastaan.
1. näytös – Liquid Sun
Snake soluttautuu Lähi-itään sijoittuneita Praying Mantisin joukkoja vastaan taistelevan miliisin riveihin. Gekkot, uudentyyppiset Metal Gearit ilmestyvät paikalle hävittämään kaikki paikalla olevat miliisin joukot, mutta Snake onnistuu poistumaan paikalta. Hän löytää Otaconin lähettämän Metal Gear Mk. II:n, pienen robotin, jonka on tarkoitus olla apuna tehtävän aikana. Snake saa käskyn kohdata Campbellin paikalle lähettämät tiedottajat, yksikön nimeltä Rat Patrol 01. Matkalla kohtaamispaikalle Snake tapaa Drebin-nimisen asekauppiaan, joka lupaa maksua vastaan poistaa Snaken löytämistä aseista niiden ID-koodauksen, joka muutoin estäisi niiden käytön. Hän myös antaa Snakelle ruiskun uuden sukupolven nanokoneita, jotka antavat hänen käyttää ID-koodaamattomia aseita. Lopulta Snake kohtaa Rat Patrolin, jonka johtajaksi paljastuu Meryl Silverburgh, Roy Campbellin tytär. Pian rakennukseen hyökkää FROGeja, jotka kuuluvat Liquidin yksityisjoukkoihin. Taisteltuaan tiensä ulos Rat Patrol jatkaa omia teitään, kun Snake lähestyy leiriä, jossa Liquid oletettavasti piileskelee. Perillä hän löytää kohteensa ja on valmis salamurhaamaan tämän, kun yhtäkkiä jokin saa kaikki paikalla olevat sotilaat käyttäytymään kontrolloimattomasti. Snake lyyhistyy maahan, ja hänen luokseen ilmestyvä Naomi Hunter pudottaa hänen eteensä ruiskun. Naomi poistuu paikalta Liquidin helikopterilla. Rat Patroliin kuuluva Johnny Sasaki vie Snaken turvaan.


text:
2. näytös – Solid Sun
Nomadilla, Otaconin ja Snaken yksityiskoneella, Otacon vastaanottaa viestin Naomilta, joka kertoo Liquidin pitävän häntä vankina Etelä-Amerikassa. Snake hyödyntää paikallista kapinallisten kansannousua soluttautuakseen paikalle. Kapinallisia vastassa on PMC nimeltään Pieuvre Armement, jonka tukikohdassa Naomi kertoo olevansa vankina. Matkalla Snake kohtaa Drebinin, joka kertoo tälle Beauty & the Beast (lyhyesti B&B)-yksiköstä, ryhmästä traumatisoituneita naisia, jotka ovat sodan kauhut nähneenä voineet selviytyä vain muuttumalla itse sotakoneiksi. Liquidin ansiosta he ajattelevat, että ainoa keino saavuttaa sisäinen rauha on Solid Snaken tappaminen. Hän paljastaa myös, että Patriootit koostuvat viidestä tekoälystä nimeltään GW, TJ, TR, AL ja JD, keskustekoäly. Snaken löydettyä Naomin hän kertoo, että Liquidin suunnitelma on käyttää Big Bossin geneettistä koodia saadakseen SOP haltuunsa. Snaken nopean vanhenemisen syy selviää: Big Bossin kloonina häntä on geenimanipuloitu siten, että hänen elinkaarensa on huomattavasti tavallista lyhyempi. Tehtyään Snakella testejä Naomi kertoo, että hänen sisällään oleva FOXDIE-virus on alkanut mutatoitua. Kolmen kuukauden päästä se tarttuisi kehen tahansa, ei vain niihin, keihin se on ohjelmoitu tarttumaan. Voitettuaan yhden B&B-yksikön jäsenistä, Laughing Octopusin, Snake pakenee Naomin ja Drebinin kanssa paikalta. Eräänlaiseksi kyborgiksi muuttunut Raiden ilmestyy ja hävittää Snakea jahdanneet Gekkot ja taistelee henkiinheränneen Vampin kanssa. Otacon ottaa Snaken, Naomin ja pahasti haavoittuneen Raidenin kyytin helikopteriinsa. Ennen tajunsa menettämistä Raiden kertoo, että vain tohtori Madnar Itä-Euroopasta voi auttaa häntä.


text:
3. näytös – Third Sun
Naomi paljastaa Nomadin kannella Big Bossin olevan yhä elossa, vaikkakin aivokuolleena. Hänen ruumiinsa on Big Mama -nimisen hahmon johtaman Paradise Lost -vastarintaliikkeen hallussa Itä-Euroopassa. Samalla kun Snake on selvittämässä liikkeen sijaintia, Naomi ja Sunny, Otaconin kasvattama, Metal Gear Solid 2:ssa kuolleen Olga Gurlukovichin tytär vievät Raidenin tohtori Madnarin luokse, jotta hän saisi tarvitsemaansa dialyysia. Jäljittämällä yhtä vastarintaliikkeen jäsentä Snake löytää tiensä liikkeen tukikohtaan ja kohtaa Big Maman, joka paljastuu :sta tutuksi EVAksi. Hän paljastaa Snakelle Patrioottien alkuperän ja näyttää tälle Big Bossin ruumiin. Yhtäkkiä B&B-yksikön jäsen Raging Ravenin johtama yksikkö hyökkää paikalle, ja Snake pakenee Big Maman moottoripyörän kyydissä. Pakomatka loppuu Big Maman haavoittuessa vakavasti, ja Snake nousee läheiseen torniin taistellakseen Ravenia vastaan. Voitettuaan taistelun hän palaa Maman luokse ja pakenee tämän kanssa viemäriyhteyksien läpi joen äärelle, jossa heitä odottaa Liquid Ocelot. Hän on saanut haltuunsa Big Bossin ruumiin, ja nyt SOP on hänen hallinnassaan. Poistuttuaan paikalta veneellä, hänet ympäröi kokonainen armeija amerikkalaisia sotilaita. Liquid lukitsee heidän aseensa SOP:n kautta ja tuhoaa piirittäjänsä. Hän heittää Big Bossin jäänteet tuleen, ja Big Mama palaa pahoin yrittäessään pelastaa häntä. Snaken kasvojen vasen puoli palaa pahasti, ja Big Mama kuolee hänen käsivarsilleen.


text:
4. näytös – Twin Suns
Liquidin lopulliseksi suunnitelmaksi paljastuu JD:n, avaruusromuksi naamioidun satelliitin sisälle piilotetun Patrioottien keskustekoälyn tuhoaminen. Vaikka hän saikin SOP:n haltuunsa, ovat ydinaseet vielä Patrioottien hallussa. Liquidin ainoa mahdollisuus on käyttää ydinaseita, joidenka laukaisuun hän tarvitsee Shadow Mosekselle unohdetun Metal Gear REX:n raidetykin. Snake palaa yhdeksän vuoden jälkeen saarelle estääkseen Liquidia saamasta REX:ä haltuunsa. Päihitettyään Crying Wolfin, jälleen yhden B&B:n jäsenen, Snake huomaa, että raidetykki on jo poistettu REX:stä. Hänen kimppuunsa hyökkää Vamp, jonka oletetun kuolemattomuuden Snake poistaa nanokoneita tukahduttavalla ruiskulla. Raiden ilmestyy taistelemaan Vampia vastaan, ja Snaken tehtäväksi jää itsetuhotarkoitukseen luotujen Gekkojen tuhoaminen. Raiden srumaa Vampin, ja paikalle ilmestynyt Naomi paljastaa, että hänen nanokoneitansa oli muokattu korjaamaan vahinkoja ällistyttävällä nopeudella. Hän kertoo myös pitävänsä itseään hengissä nanokoneiden avulla, jotka pidättelevät hänen sisällään olevaa syöpää. Lopulta hän antaa itselleenkin ruiskun ja kuolee. Snake pakenee Otaconin ja Raidenin kanssa REX:n kyydissä ulos pian räjähtävästä Shadow Moseksesta. Ulos päästyään Snake kohtaa Metal Gear RAY:n kyydissä olevan Liquidin. Taistelun jälkeen Outer Haven, jättiläismäinen sota-alus nousee merestä ja Liquid pakenee. Alus suunnataan murskaamaan Snake alleen, mutta hänet pelastaa Raiden, joka itse jää Outer Havenin alle.


text:
5. näytös – Old Sun
Metal Gear Solidista tutun Mei Lingin johtaman USS Missourin kannella muodostetaan iskuryhmä, jonka on tarkoitus tunkeutua Outer Havenille ja tuhota sinne piilotettu GW-tekoäly. Snake soluttautuu alukselle Merylin ja Johnnyn kanssa, ja päihittää matkalla viimeisen B&B-jäsenen, Screaming Mantisin. Meryl, Johnny ja paikalle ilmestynyt Raiden jäävät taistelemaan FROGeja vastaan sillä välin, kun Snake jatkaa matkaansa serverihuoneeseen. Hän kulkee mikroaaltojen täyttämän käytävän läpi ja palaa miltei hengiltä, mutta onnistuu pääsemään huoneeseen. Kun Otacon asentaa Naomin antaman viruksen GW:n Mk. III:n välityksellä, hän huomaa, että myös muut tekoälyt tuhoutuvat, tehden Liquidin armeijan toimintakelvottomaksi. Patriootit ovat kaatuneet, mutta virus suunniteltiin siten, että välttämättömät edellytykset yhteiskunnan toiminnalle säilyvät. Snake herää pahoin haavoittuneena Outer Havenin tornin päältä, jossa Liquid kertoo, että raidetykin vieminen oli vain hämäystä, jonka turvin Snake voisi tuhota Patriootit heidän huomaamattaan. Liquid ja Snake taistelevat nyrkein tornin päällä, ja taistelun edetessä Ocelotin oma persoonallisuus alkaa näkyä. Taiston päätteeksi hän kuolee Snaken tartuttamaan FOXDIE-virukseen.


text:
Epilogi – Naked Sin
Johnny ja Meryl menevät naimisiin lentokentällä, ja paikalla ovat Rat Patrolin jäsenten lisäksi Otacon, Sunny, Mei Ling, Drebin ja Campbell, joka saa tehtyä viimein sovinnon tyttärensä kanssa. Raiden makaa sairaalassa useiden leikkausten jälkeen, joilla hänen ruumiinsa saatiin palautettua jälleen orgaaniseksi. Hänen vaimonsa Rose ja tämän poika ilmestyvät paikalle. Rose kertoo, että hänen avioliittonsa Campbellin kanssa oli vain hämäystä, jolla Roy suojeli häntä ja lasta, joka kuuluu oikeasti Raidenille. Perhe palaa yhteen. Snake yrittää itsemurhaa Big Bossin haudan äärellä pysäyttääkseen sisällään olevan, mutatoituneen FOXDIEn etenemisen. Samaan aikaan häissä Drebin kertoo Otaconille olleensa koko ajan Patrioottien palveluksessa ja saaneensa käskyn auttaa Snakea tehtävässään. Hän selittää, että Patriootit tarvitsivat Snakea estääkseen Liquidin suunnitelmat, mutta eivät odottaneet, että heidätkin tuhottaisiin lopulta.


text:
Jälkiarviointi – Naked Son
Paljastuu, että Snake ei tappanutkaan itseään. Hän kohtaa hautausmaalla Big Bossin, joka ilmestyy paikalle 105-vuotiaan Zeron, Patrioottien perustajan ja tekoälyjen luojan kanssa. Big Boss kertoo Snakelle, että ruumis, jonka Liquid poltti Itä-Euroopassa, oli oikeasti hänen klooninsa Solidus, ja että hänen ruumiinsa kasattiin uudelleen Liquidin ja Soliduksen ruumiinosista. Hän myös paljastaa Zeron motiivit Patrioottien perustamiselle ja armomurhaa tämän. Paljastuu myös, että Ocelot hyödynsi nanokoneita sekä intensiivistä hypnoosia ja itsesuggestiota siirtäkseen Liquidin persoonallisuuden itselleen. Tämä kaikki tehtiin Patrioottien hämäämiseksi. Snaken sisällä oleva mutatoitunut FOXDIE menetti todellisuudessa tehonsa uuden viruksen myötä, jonka Drebin tartutti häneen ruiskulla Lähi-idässä. Uusi FOXDIE on ohjelmoitu tappamaan kaikki Zeroa vastustaneet Patrioottien alkuperäisjäsenet. Big Boss tartuttaa viruksen itseensä tarkoituksella ja kuolee lopulta * The Bossin haudan äärelle.


text:
Lopputekstien jälkeen kuullaan Snaken ja Otaconin välinen keskustelu. Snakella on vain 6 kuukautta elinaikaa, ja hän kertoo Otaconille aikovansa lähteä Big Bossin pyynnöstä kulkemaan ympäri maailmaa. Otacon kuitenkin ehdottaa, että hän ja Sunny lähtisivät mukaan, sillä Otacon haluaa kirjoittaa muistiin parhaan ystävänsä ja legendaarisen sotasankarin viimeiset päivät. Snake suostuu.
Viimeisenä näkyvät Sunnyn paistamat munat, jotka vihdoinkin onnistuivat täydellisesti.
GameSpot antoi pelille täydet 10/10 pistettä arvostelussaan.


text: Famitsū antoi pelille täydet 40/40 pistettä arvostelussaan.


title: Helsingin jäähalli

text: Helsingin jäähalli sijaitsee Nordenskiöldinkadulla Taka-Töölössä Telia 5G -areena -jalkapallostadionin, Pallokentän, Olympiastadionin, Uimastadionin, sekä Eläintarhan yleisurheilukentän ja juoksuputken lähellä. Jaakko Kontion ja Kalle Räiken suunnittelema halli avattiin 1. lokakuuta 1966, ja se on Helsingin vanhin jäähalli. Jäähalli suunniteltiin alun perin Suomessa pidettyjä vuoden 1965 jääkiekon maailmanmestaruuskilpailuja varten, mutta aikataulun venymisen vuoksi kisat pidettiin Tampereen jäähallissa.


title: Helsingin jäähalli

text: Jääkiekkoseura HIFK on käyttänyt hallia kotikenttänään hallin avajaisista lähtien. Lisäksi jäähallissa järjestetään näyttelyitä, messuja ja konsertteja. Siellä ovat esiintyneet muun muassa The Moody Blues ja The Who vuonna 1967 , Kiss vuosina 1983 ja 1988, laulaja Stevie Wonder vuonna 1984, Guns N’ Roses vuonna 1991, Dire Straits vuonna 1985, laulaja Frank Sinatra huhtikuussa 1989, Green Day vuonna 1995, Rammstein vuonna 2001, The Beach Boys vuonna 2006 sekä Slayer. Myös Scorpions on konsertoinut hallissa. Lisäksi jäähallissa on järjestetty "Idols"-laulukilpailun finaali vuosina 2007 ja 2008 ja "X Factorin" finaali. Hallissa pidetään myös muita urheilutapahtumia. Jäähalliin mahtuu yleisöä 8 200, mutta helmikuussa 1967, kun vastakkain olivat HIFK ja Töölön Vesa, oli katsojia liki 11 000. Toinen helsinkiläinen SM-liigajoukkue Jokerit pelasi kotiottelunsa vuoden 1997 kevääseen saakka samassa jäähallissa, mutta siirtyi syksyllä 1997 Hjallis Harkimon rakennuttamaan Hartwall-areenaan. Alun perin myös HIFK:n oli tarkoitus muuttaa Areenalle, mutta lopulta seura päätti pysyä Nordenskiöldinkadulla, kun Harkimo vaati HIFK:lta lopulta korkeampaa hallivuokraa, kuin mitä esisopimukseen oli kirjattu. Jäähallin omistaa "Jääkenttäsäätiö". Sen toimitusjohtaja on Tom Kivimäki. Jäähallissa on myös seisomakatsomo joka saatiin valmiiksi 2007. Helsingin jäähalli on kolmanneksi suurin jäähalli Suomessa Hartwall Arenan ja Gatorade Centerin jälkeen.


title: Piika

text: Piika () tarkoittaa entisaikaan maataloon tai kartanoon kotiapulaiseksi tai palvelijattareksi palkattua nuorta tyttöä tai naista. Piiat tekivät myös raskaita pelto- ja navettatöitä. Piiaksi lähdettiin tavallisesti noin 15 vuoden iässä. Tavallista oli, että piian työura päättyi avioliittoon ja oman talouden perustamiseen esimerkiksi torpparin, talonpojan tai käsityöläisen kanssa. Yksin elävät piiat saattoivat jatkaa palvelusta koko elämänsä ajan.


title: Piika

text: Piika saattoi tarkoittaa myös piikaista, nuorta neitoa yleensä. Piika voi olla myös lempinimi.


title: Piika

text: Palvelusväkeä oli Suomen kaupunkien asukkaista 1700-luvulla noin viidesosa ja lisäksi heitä oli maaseudulla. Piikoja oli enemmän kuin renkejä. Piiat olivatkin kaupungeissa merkittävä väestönosa. Heitä ei ollut jokaisessa talossa, vaan kaupungeissa noin joka kolmannessa. Jos piikoja oli samassa talossa useita, heillä oli tietty arvojärjestyksensä. Ylimpiä olivat "neitsyet", jotka olivat porvarissyntyisiä taloudenhoitajia. Alimmat olivat pikkupiikoja, 13-15-vuotiaita aloittelijoita.


title: Piika

text: Piiat olivat varsin liikkuvaista väkeä. Varsin suuri osa esimerkiksi Oulun piioista lähti Tukholmaan parempaa elämää etsimään. 1800-luvun lopulla piian täytyi pitää mukanaan päästökirjaa, pientä kovakantista painettua vihkoa, jossa oli sivuja talonemäntien merkinnöille piian työteliäisyydestä. Yleensä ensimmäisellä sivulla olivat piian ja työnantajan henkilötiedot sekä arvosanat 14 aiheesta, joita olivat terveys, rehellisyys, raittius, ahkeruus, siveys, kotonapysyväisyys, todenpuhuvaisuus, toimeliaisuus, taitavuus ulkotöissä, taitavuus sisätöissä, kohteliaisuus isäntäväkeä kohtaan, kohteliaisuus kumppaneitaan kohtaan, menestys eläinten kanssa sekä varovaisuus kalujen kanssa. Arvosanat olivat hyvä (10–9), tyydyttävä (8–7), välttävä (6–5) ja huono (4–1). Toisella sivulla selostettiin palkkaedut, ja riveillä oli parikymmentä kohtaa, joihin työnantaja merkitsi maksetun palkan. Aiheita olivat mm. ruoka talosta, rahapalkkaa, vaatteita, liinaa, saappaita, pieksuja sekä eri elintarvikkeita ja polttopuita. Päästökirja oli siis yhdistetty työtodistus ja palkkakuitti. Se perustui lakiin "Otteita Keisarillisesta palkkaussäännöstä isännille ja palkollisille, annettu Tammik. 30 p:nä 1865".


title: Piika

text: Piiat avioituivat yleensä oman yhteiskuntaryhmänsä sisällä, renkien tai talollisen poikien kanssa. Silloin tällöin saattoi syntyä avioliitto porvarinkin kanssa.


title: Piika

text: Talon isännällä oli laaja oikeus valvoa piikojensa käyttäytymistä. Talosta ei saanut lähteä omin luvin, jottei joutuisi krouveihin tai huonoille teille. Oulusta on vuonna 1782 kirjattu muistiin tapaus, että piika vangittiin miesten vaatteiden käyttämisen takia, koska sillä saattoi olla jokin rikollinen tarkoitus. Kyseinen piika puolustautui sillä, että miesten vaateiden pitäminen oli hänen tekemässään työssä käytännöllisempää. Oikeus päätti julistaa piian irtolaiseksi ja karkottaa hänet kaupungista sukupuolen vastaisen pukeutumisen takia.


title: Piika

text: Piiat olivat yleisiä suuremmissa maataloissa vielä 1950- ja 1960-luvulla. Tämän jälkeen yhteiskuntarakenne muuttui merkittävästi ja piiat samoin kuin rengit vähenivät. Nykyisin nimitystä "piika" käytetään lähinnä halventavana nimityksenä kotiapulaisesta tai muusta naispuolisesta palkollisesta, joka on palkattu tekemään likaisimmat työt.


title: Blues (täsmennyssivu)

text: Blues voi tarkoittaa seuraavia:


title: M/S Viking 5

text: M/S Viking 5 oli suomalaisen Viking Line -laivanvarustamon omistama autolautta, joka liikennöi Suomen ja Ruotsin välillä 1970-luvulla.


title: M/S Viking 5

text: Viking 5 tilattiin Rederi AB Sallylle saksalaiselta Meyer Werftin telakalta. Saman tyyppisiä aluksia oli ennen Viking 5:n toimitusta tilattu Viking Linen kahdelle osakasvarustamolle viisi kappaletta. Aluksen valmistenumero oli 573 ja se luovutettiin tilaajalleen heinäkuun alussa 1974. Alus oli suunniteltu asetettavaksi Helsinki – Tukholma reitille, joten siihen tehtiin jo tilausvaiheessa huomattavasti suurempia muutoksia aiempiin "Papenburgin sisariin" verrattuna. Muun muassa hyttikapasiteettia lisättiin huomattavasti, samoin autopaikkoja. Myös muita matkustajatiloja muutettiin vastaamaan paremmin tarkoitustaan.


title: M/S Viking 5

text: Viking 5 liikennöi Helsinki–Tukholma-reitillä aina vuoden 1980 kevään loppuun, jonka jälkeen se asetettiin Turku–Maarianhamina–Tukholma-reitille. Tämän jälkeen sitä käytettiin vielä jonkin aikaa Naantali – Maarianhamina – Kapellskär liikenteessä ja vuoden 1981 toukokuussa se siirtyi edelleen Rederi AB Sally:n omistuksessa, mutta "The Viking" -nimisenä Englannin kanaalin liikenteeseen.


title: M/S Viking 5

text: Tämän jälkeen alus tuli vielä kerran käymään Suomen liikenteessä, mutta nyt Vaasalaivojen operoimana "Sally Express" nimisenä, välillä Vaasa–Sundsvall/Uumaja. Tätä liikennettä kesti keväästä 1983 saman vuoden loppupuolelle.


title: M/S Viking 5

text: Tämän jälkeen alusta on käytetty varsin monipuolisesti eri puolilla Euroopan merialueita. Vuonna 2012 laiva oli liikenteessä Gibraltarin alueella.. Heinäkuussa 2015 laiva lähti romutettavaksi Turkkiin.


title: Kulttuuritalo

text: Kulttuuritalo on Helsingin Alppilassa Sturenkadun varrella sijaitseva rakennus, joka suunniteltiin kulttuuri- ja järjestötoimintaa varten. Konserttisalin tuli soveltua sekä puhe- että musiikkitilaisuuksille. Kulttuuritalon rakennuttivat Suomen kansandemokraattiset järjestöt. Vuonna 1958 käyttöön vihityn rakennuksen suunnitteli Alvar Aalto, joka sai työhönsä täyden taiteellisen vapauden. Rakennuksen kulttuurihistoriallista arvoa lisää se, että rakentaminen toteutettiin suurelta osin vapaaehtoisvoimin talkootyönä. Talo oli kansandemokraattisten järjestöjen hallinnoiman Kulttuurityö-yhdistyksen omistuksessa 1990-luvun alkuun saakka, kunnes Suomen Kommunistisen Puolueen konkurssista johtuneet velat pakottivat ne luopumaan siitä. Nykyään talon omistaa valtion liikelaitos, Senaatti-kiinteistöt.


title: Kulttuuritalo

text: Kulttuuritalossa ovat vuosikymmenten varrella esiintyneet lukuisat eri musiikkityylejä edustavat artistit, kuten Jimi Hendrix ja Frank Zappa. Sali oli samoin Radion sinfoniaorkesterin konserttien pääasiallinen järjestämispaikka vuosina 1965–2011. Salissa pidettiin myös useat SKP:n ja SKDL:n puoluekokoukset sekä Vasemmistoliiton perustava kokous vuonna 1990.


title: Kulttuuritalo

text: Talon toimistosiivessä toimivat alun perin SKP:n ja SKDL:n puoluetoimistot sekä usean SKDL:n jäsenjärjestön toimistot.


title: Kulttuuritalo

text: Rakennusta käytetään nykyään konserttien lisäksi myös erilaisten juhlien, kokousten ja gaalojen pitopaikkana. Kulttuuritalo ei itse tuota tapahtumia, vaan toimii pelkästään tilavuokraajana. Tapahtuma- ja ravintolatoimintaa pyörittää Sunborn Catering Oy.


title: Kulttuuritalo

text: Osa Kulttuuritalon tiloista on vuokrattu pysyvästi eri tahoille. Kulttuuritalon vuokralaisena ovat Museoviraston useat osastot. Radion sinfoniaorkesteri siirtyi kesällä 2011 uuteen Musiikkitaloon.


title: Kulttuuritalo

text: Rakennus koostuu kolmesta osasta. Vapaamuotoinen, kuparipeltikattoinen konserttisaliosa on verhoiltu Aallon Kulttuuritaloa varten muotoilemalla kiilamaisella punatiilellä. Viisikerroksinen toimistosiipi on verhoiltu kuparipellillä. Näitä kahta osaa yhdistää matala siipi. Rakennuksen Sturenkadun puoleisella sivulla on kokonaisuutta yhdistävä, pitkä kupariverhoiltu katos. Kulttuuritalo on teräsbetonirunkoinen. Punatiilistä Kulttuuritaloa pidetään yhtenä Alvar Aallon päätöistä. Tarinan mukaan Aalto luonnosteli rakennuksen alun perin Klubi-merkkisen tupakka-askin kanteen. Rakennus on ensimmäinen Aallon pääkaupunkiseudulle suunnittelema puhtaasti julkinen rakennus. Talo on suojeltu Suomen valtioneuvoston päätöksellä vuodesta 1989 muun muassa rakennustaiteellisen ja kulttuurihistoriallisten arvojen vuoksi.


title: Kulttuuritalo

text: Talon kadulle aukeavalla sisäpihalla on Wäinö Aaltoselta vuonna 1959 tilattu ja seuraavana vuonna pystytetty pronssinen suihkulähdeveistos "Rakentajan käsi", joka esittää talon pienoismallia pitelevää suurta kämmentä.


title: Kulttuuritalo

text: Kulttuuritalon Aalto-salissa on kaksi katsomoa. Istumapaikkoja on seuraavasti:


title: Laiva on lastattu

text: Laiva on lastattu on perinteinen seuraleikki. Leikin perusperiaatteena on, että kukin osanottaja vuorollaan sanoo tietyn aihepiirin tai muutoin ennalta sovitun määritelmän mukaisia sanan, joilla laiva on lastattu.


title: Laiva on lastattu

text: Voidaan esimerkiksi sopia, että luetellaan L-kirjaimella alkavia naisten nimiä tai nisäkkäitä. Täten pelissä voitaisiin hyväksytysti sanoa esimerkiksi ""Laiva on lastattu leijonilla."", jonka jälkeen vuoro siirtyisi seuraavalle. Saman sanan saa sanoa vain kerran pelin aikana.


title: Laiva on lastattu

text: Pelaaja putoaa pois pelistä, mikäli hän ei keksi määritelmän mukaista sanaa, jota ei olisi jo sanottu. Laiva on lastattu -peliä voi periaatteessa pelata lukematon määrä pelaajia.


title: Laiva on lastattu

text: "Laiva on lastattu" sopii erityisen hyvin ajanvietteeksi tilanteisiin, joissa enemmän fyysisiä suorituksia vaativien leikkien leikkiminen ei tule kysymykseen, esimerkiksi pitkille automatkoille, joilla myös auton kuljettaja voi hyvin ottaa osaa leikkiin.


title: Laiva on lastattu

text: Joskus leikin apuna käytetään palloa. Leikkijät istuvat lattialla jalat levällään ja vierittävät palloa toisilleen. Pallon senhetkinen haltija on sanomisvuorossa ja saa päättää kenen vuoro on seuraavaksi.